qundao/data-zh-poetry huggingface dataset:
席上赋得梅花为陈正子寿
作者：屈大均
朝代：清

雁门长至候，春色早惊梅。解渴如琼树，冲寒向玉杯。舞迎流雪态，歌倚掞天才。橘柚无华实，须君羽翼来。一夕花光动，三春草昧开。美人未迟暮，羌笛莫徘徊。蓟北飞香去，江南却月来。枝高难出手，留照岁寒杯。
席上赋得梅花为陈正子寿·其一
作者：屈大均
朝代：清
体裁：五言律诗

雁门长至候，春色早惊梅。解渴如琼树，冲寒向玉杯。舞迎流雪态，歌倚掞天才。橘柚无华实，须君羽翼来。
席上赋得梅花为陈正子寿·其二
作者：屈大均
朝代：清
体裁：五言律诗

一夕花光动，三春草昧开。美人未迟暮，羌笛莫徘徊。蓟北飞香去，江南却月来。枝高难出手，留照岁寒杯。
席上赋得甘滩鲥鱼限鱼字
作者：屈大均
朝代：清

甘滩最好是鲥鱼，海目山前味不如。丝网肯教鳞片损，玉盘那得鲙香馀。多惭食饫先王母，敢恨尝新后老渔。四月金钱人竞掷，未应黄颊当园蔬。滩下肥过滩上鱼，罨中泼剌诉流初。冰鳞触损烹无及，玉箸殷勤食有馀。三月乱随西水下，九江争向北山渔。嘉名更得三来好，为惜膏流作网疏。
席上赋得甘滩鲥鱼限鱼字·其一
作者：屈大均
朝代：清
体裁：七言律诗

甘滩最好是鲥鱼，海目山前味不如。丝网肯教鳞片损，玉盘那得鲙香馀。多惭食饫先王母，敢恨尝新后老渔。四月金钱人竞掷，未应黄颊当园蔬。
席上赋得甘滩鲥鱼限鱼字·其二
作者：屈大均
朝代：清
体裁：七言律诗

滩下肥过滩上鱼，罨中泼剌诉流初。冰鳞触损烹无及，玉箸殷勤食有馀。三月乱随西水下，九江争向北山渔。嘉名更得三来好，为惜膏流作网疏。
席上赠叶仙
作者：屈大均
朝代：清
体裁：七言绝句

吹人无那素馨风，更送桃花上脸红。但得佳人称太白，不辞沉醉月明中。
平刑
作者：屈大均
朝代：清

全晋咽喉地，城横万叠山。西屏句注塞，东控紫荆关。砧杵三秋急，旌旗一代閒。天心元朔漠，临眺且开颜。塞垣寒太早，裘马凛秋分。山雪争初日，河冰乱白云。一关天上度，双角月中闻。故国南归好，无因逐雁群。
平刑·其一
作者：屈大均
朝代：清
体裁：五言律诗

全晋咽喉地，城横万叠山。西屏句注塞，东控紫荆关。砧杵三秋急，旌旗一代閒。天心元朔漠，临眺且开颜。
平刑·其二
作者：屈大均
朝代：清
体裁：五言律诗

塞垣寒太早，裘马凛秋分。山雪争初日，河冰乱白云。一关天上度，双角月中闻。故国南归好，无因逐雁群。
平台
作者：屈大均
朝代：清
体裁：七言律诗

翠辇红旗去不还，平台一片朔云间。宫边流水通诸口，陵后黄花控二关。俎豆中官修汉腊，松楸南国惨天颜。玉环何日归廷尉，流落龙沙战血斑。
平城
作者：屈大均
朝代：清
体裁：五言律诗

往日平城困，阏氏畏汉威。三军方彀弩，一角忽开围。娘子城犹在，陈平计不非。只今频月晕，谁复救龙旂。
平湖逢马培原给谏时给谏被沙门眼
作者：屈大均
朝代：清
体裁：七言律诗

平湖雨过白鸥飞，有客扁舟薄暮归。明月渐圆居士法，天花犹著比丘衣。湘累梦寐通瑶圃，梅福封章隔紫微。去国离家予亦久，相逢萧寺泪同挥。
并蒂莲为桂平陆明府赋
作者：屈大均
朝代：清
体裁：五言律诗

鸳鸯元共命，菡萏亦同心。朵朵双头重，房房一薏深。香薰官阁上，红映讼堂阴。绝胜两歧麦，芃芃出桂林。
幺凤还
作者：屈大均
朝代：清

七夕今何夕，穿针笑未閒。画楼兼有喜，幺凤得生还。影挂红帘外，香收绿翅间。美人依旧主，得意任回环。两日辞仙掌，含愁似忆家。珠应归石氏，凤本出桐华。绿衬千重萼，丹凝一片砂。儿童怜爱甚，只恐损纷葩。三寸罗浮凤，仙灵一化身。细微丹穴族，娇小绿衣人。昔在梅花国，今为绣阁珍。复归纤手上，香稻使情新。婆娑长膝下，君正弄雏时。毛羽非黄里，衣裳岂绿丝。少供红豆子，多挂白华枝。忍夺香闺好，教他忆别离。
幺凤还·其一
作者：屈大均
朝代：清
体裁：五言律诗

七夕今何夕，穿针笑未閒。画楼兼有喜，幺凤得生还。影挂红帘外，香收绿翅间。美人依旧主，得意任回环。
幺凤还·其三
作者：屈大均
朝代：清
体裁：五言律诗

三寸罗浮凤，仙灵一化身。细微丹穴族，娇小绿衣人。昔在梅花国，今为绣阁珍。复归纤手上，香稻使情新。
幺凤还·其二
作者：屈大均
朝代：清
体裁：五言律诗

两日辞仙掌，含愁似忆家。珠应归石氏，凤本出桐华。绿衬千重萼，丹凝一片砂。儿童怜爱甚，只恐损纷葩。
幺凤还·其四
作者：屈大均
朝代：清
体裁：五言律诗

婆娑长膝下，君正弄雏时。毛羽非黄里，衣裳岂绿丝。少供红豆子，多挂白华枝。忍夺香闺好，教他忆别离。
幽州歌送客
作者：屈大均
朝代：清
体裁：七言绝句

幽州二月柳堪把，小姬邀客玉河下。莫道酡酥不醉人，频向津楼系白马。
幽闺曲
作者：屈大均
朝代：清

妆罢下阶行，正见春流满。叹息一池中，菱寒芡独暖。妾似蜀葵花，叶多能自卫。嗟尔太阳光，曾不照根蒂。与君若潇湘，二水长相合。慎勿向荆州，从戎衣韎韐。君似洞庭湖，风波常倏忽。贱妾学君山，随流终不没。
幽闺曲·其一
作者：屈大均
朝代：清
体裁：五言绝句

妆罢下阶行，正见春流满。叹息一池中，菱寒芡独暖。
幽闺曲·其三
作者：屈大均
朝代：清
体裁：五言绝句

与君若潇湘，二水长相合。慎勿向荆州，从戎衣韎韐。
幽闺曲·其二
作者：屈大均
朝代：清
体裁：五言绝句

妾似蜀葵花，叶多能自卫。嗟尔太阳光，曾不照根蒂。
幽闺曲·其四
作者：屈大均
朝代：清
体裁：五言绝句

君似洞庭湖，风波常倏忽。贱妾学君山，随流终不没。
广利墟
作者：屈大均
朝代：清
体裁：五言律诗

单日人为市，舟船集水乡。店开金利仔，祠赛木棉娘。鱼贱无人买，柑多任客尝。酒垆无大小，一一喷花香。
广州北郊作
作者：屈大均
朝代：清

朝台秋草白茫茫，化作龙堆四十霜。鬼火不随风雨灭，光芒知是谷蠡王。髑髅台畔几英雄，血作青燐四野中。鬼伯不惊魂魄毅，沙场往日共秦弓。新开蒿里战场边，白草萋萋恨骨缠。烈士要离那有冢，伯鸾思葬素馨田。五岭人头岭并高，名王猎火尽山毛。清明上巳争抛盏，十万蕃魂在白蒿。纷纷羌妇上坟来，人哭声连鬼哭哀。木叶山中魂望久，青燐肯向四楼回。截将山势白云回，双作丁灵得胜台。南塞可怜成北塞，牧羝谁在黑龙堆。咫尺阴山接越台，夕阳吹角打围来。挥鞭乱渡韸韸水，驼背佳人满紫埃。古道呼銮粤秀旁，牛羊气作野云黄。酪浆肉饭南边有，不记龙沙是故乡。
广州北郊作·其一
作者：屈大均
朝代：清
体裁：七言绝句

朝台秋草白茫茫，化作龙堆四十霜。鬼火不随风雨灭，光芒知是谷蠡王。
广州北郊作·其七
作者：屈大均
朝代：清
体裁：七言绝句

咫尺阴山接越台，夕阳吹角打围来。挥鞭乱渡韸韸水，驼背佳人满紫埃。
广州北郊作·其三
作者：屈大均
朝代：清
体裁：七言绝句

新开蒿里战场边，白草萋萋恨骨缠。烈士要离那有冢，伯鸾思葬素馨田。
广州北郊作·其二
作者：屈大均
朝代：清
体裁：七言绝句

髑髅台畔几英雄，血作青燐四野中。鬼伯不惊魂魄毅，沙场往日共秦弓。
广州北郊作·其五
作者：屈大均
朝代：清
体裁：七言绝句

纷纷羌妇上坟来，人哭声连鬼哭哀。木叶山中魂望久，青燐肯向四楼回。
广州北郊作·其八
作者：屈大均
朝代：清
体裁：七言绝句

古道呼銮粤秀旁，牛羊气作野云黄。酪浆肉饭南边有，不记龙沙是故乡。
广州北郊作·其六
作者：屈大均
朝代：清
体裁：七言绝句

截将山势白云回，双作丁灵得胜台。南塞可怜成北塞，牧羝谁在黑龙堆。
广州北郊作·其四
作者：屈大均
朝代：清
体裁：七言绝句

五岭人头岭并高，名王猎火尽山毛。清明上巳争抛盏，十万蕃魂在白蒿。
广州吊古
作者：屈大均
朝代：清

山川灵气会都司，旧作佗宫枕海湄。一自名王来骆越，至今天子是屠耆。无才绝道称南武，有恨祠天杀贰师。邸第荒凉馀白草，牛羊踯躅为谁悲。白云山下即龙堆，旧日丁零大帐开。奇畜尽从沙漠至，远人兼带雪霜来。无多越女留炎徼，不断明妃去紫台。朝汉有谁还朔望，雕青天子在蓬莱。三峰飞入越王城，上有呼銮古道平。气似穹庐千里接，风飘笳鼓一天清。裨王父子为燐火，绝塞牛羊自盛京。山鬼招人归白墓，日斜林外有歌声。
广州吊古·其一
作者：屈大均
朝代：清
体裁：七言律诗

山川灵气会都司，旧作佗宫枕海湄。一自名王来骆越，至今天子是屠耆。无才绝道称南武，有恨祠天杀贰师。邸第荒凉馀白草，牛羊踯躅为谁悲。
广州吊古·其三
作者：屈大均
朝代：清
体裁：七言律诗

三峰飞入越王城，上有呼銮古道平。气似穹庐千里接，风飘笳鼓一天清。裨王父子为燐火，绝塞牛羊自盛京。山鬼招人归白墓，日斜林外有歌声。
广州吊古·其二
作者：屈大均
朝代：清
体裁：七言律诗

白云山下即龙堆，旧日丁零大帐开。奇畜尽从沙漠至，远人兼带雪霜来。无多越女留炎徼，不断明妃去紫台。朝汉有谁还朔望，雕青天子在蓬莱。
广州竹枝词
作者：屈大均
朝代：清

边人带得冷南来，今岁梅花春始开。白头老人不识雪，惊看白满越王台。日食槟榔口不空，南人口让北人红。灰多叶少如相等，管取胭脂个个同。佛桑亦是扶桑花，朵朵烧云如海霞。日向蛮娘髻边出，人人插得一枝斜。洋船争得是官商，十字门开向二洋。五丝八丝广缎好，银钱堆满十三行。十字钱多是大官，官兵枉向澳门盘。东西洋货先呈样，白黑番奴拥白丹。女葛无多况女香，纷纷香尉在炎方。归舟莫过沉香浦，风雨难留一片黄。好笋是人家里竹，好藕是人家里莲。好崽是人家女婿，鸳鸯各自一双眠。
广州竹枝词·其一
作者：屈大均
朝代：清
体裁：词

边人带得冷南来，今岁梅花春始开。白头老人不识雪，惊看白满越王台。
广州竹枝词·其七
作者：屈大均
朝代：清
体裁：词

好笋是人家里竹，好藕是人家里莲。好崽是人家女婿，鸳鸯各自一双眠。
广州竹枝词·其三
作者：屈大均
朝代：清
体裁：词

佛桑亦是扶桑花，朵朵烧云如海霞。日向蛮娘髻边出，人人插得一枝斜。
广州竹枝词·其二
作者：屈大均
朝代：清
体裁：词

日食槟榔口不空，南人口让北人红。灰多叶少如相等，管取胭脂个个同。
广州竹枝词·其五
作者：屈大均
朝代：清
体裁：词

十字钱多是大官，官兵枉向澳门盘。东西洋货先呈样，白黑番奴拥白丹。
广州竹枝词·其六
作者：屈大均
朝代：清
体裁：词

女葛无多况女香，纷纷香尉在炎方。归舟莫过沉香浦，风雨难留一片黄。
广州竹枝词·其四
作者：屈大均
朝代：清
体裁：词

洋船争得是官商，十字门开向二洋。五丝八丝广缎好，银钱堆满十三行。
广州花朝
作者：屈大均
朝代：清

花朝花已尽，祗有绛桃肥。梅子青青好，流莺打不飞。人家尽木棉，花作一朱天。二月犹无叶，珊瑚十丈然。海棠晴暖候，红影满春山。朵朵如醇酒，酡人白玉颜。未开先吐蕊，蜂食为微黄。二月花寒甚，红成白海棠。香驻蛛丝细，微微吐紫烟。一春无事极，日把水沉煎。叶惹莺毛绿，花粘燕嘴红。生憎声睍睆，一一入愁中。
广州花朝·其一
作者：屈大均
朝代：清
体裁：五言绝句

花朝花已尽，祗有绛桃肥。梅子青青好，流莺打不飞。
广州花朝·其三
作者：屈大均
朝代：清
体裁：五言绝句

海棠晴暖候，红影满春山。朵朵如醇酒，酡人白玉颜。
广州花朝·其二
作者：屈大均
朝代：清
体裁：五言绝句

人家尽木棉，花作一朱天。二月犹无叶，珊瑚十丈然。
广州花朝·其五
作者：屈大均
朝代：清
体裁：五言绝句

香驻蛛丝细，微微吐紫烟。一春无事极，日把水沉煎。
广州花朝·其六
作者：屈大均
朝代：清
体裁：五言绝句

叶惹莺毛绿，花粘燕嘴红。生憎声睍睆，一一入愁中。
广州花朝·其四
作者：屈大均
朝代：清
体裁：五言绝句

未开先吐蕊，蜂食为微黄。二月花寒甚，红成白海棠。
广州荔支词
作者：屈大均
朝代：清

后皇嘉树产番禺，朱实离离间叶浓。珠玉为心君不见，但将颜色比芙蓉。蓬莱一岛海浮来，上有离支下有梅。五色仙禽餐不尽，纷纷衔过越王台。绿萎青华似桂丛，岁寒攀折与谁同。南州炎德钟花木，郁郁冬荣雨雪中。六月增城百品佳，居人只贩尚书怀。玉栏金井殊无价，换尽蛮娘翡翠钗。端阳是处子离离，火齐如山入市时。一树增城名挂绿，冰融雪沃少人知。照人最是凝冰子，五月光生一片寒。未启朱苞光已出，可怜更在水精盘。翡翠墟边种更佳，客来仙核不须怀。葡萄此日应归汉，橘柚繇来不踰淮。东洲烟水接西洲，载出离支万斛舟。自夏徂秋皆辟谷，不知人世有通侯。扶胥江口祝融宫，积水茫茫吐日红。十里缃枝连黛叶，朝来一望海霞同。未曾夏至难齐熟，最喜蝉声日日催。笑口但令香玉满，愁心尽与绛囊开。风里氤氲杂芰荷，闻香不觉玉颜酡。兰膏倘得长滋润，白发如丝奈我何。小至清甜尽上糖，宋香陈紫最先尝。夜来坐对青天月，心似云英化水光。龙眼独从阴处长，荔枝先向日边红。仙人肌体如冰雪，玉液丹成大火中。雨月山中烟火寒，春衣典尽为琅玕。仙人服食如无汝，那得红颜生羽翰。何来香似素馨花，生长花田越女家。汉使当年推第一，兼携抹丽向京华。愁来急泻青丝笼，欢至频开翠羽帘。中酒更须含绛雪，如花不用进红盐。日夕林中坐紫苔，一杯一颗荔枝开。天将汝作仙人禄，好断人间烟火来。朱楼初日上窗纱，镜里妆成阴丽华。不用胭脂边地草，但调南国露头花。罗衣乍解汗如珠，烛下光生白玉肤。更爱昭仪膏滑甚，兰房出浴不曾濡。罗浮蝴蝶大如云，旧是麻姑五色裙。火齐竞餐仙树上，化为威凤影缤纷。满山红翠教飞时，荔子低低拂水湄。红翠爱雏毛羽好，为巢不敢在高枝。蝙蝠千年白雪同，一餐扶荔羽全红。双飞双宿芭蕉树，服可成仙似葛洪。雾縠轻衣著未曾，明珠新出玉壶冰。君看不是鲛人泪，日月精华一片凝。系马高楼日欲斜，笑攀琼树美人家。冰盘共载同心藕，翠袖兼携并蒂花。水上园亭向晓开，主人尝后鸟群来。多情不忍和枝折，留取芳阴在绿苔。甘酸二味总宜人，髓滑兰香妙入神。烈日正中看尽熟，红如血珀媚卿唇。绛雪含滋不留齿，十分膏润可生津。朝来被酒清狂甚，一颗能成独醒人。神农本草未曾知，绝代容华过岭迟。一自汉宫抉荔筑，尽惊南海有琼枝。辞汉金人去不回，帝思甘露万年杯。炎方幸有三珠树，剖出天桨进御来。枝枝交荫钓鱼矶，翠鸟啾嘈食尽肥。雨桨溪边随意摘，露华偏湿美人衣。七月株株是火山，抛书往摘不曾閒。小华山子尤多汁，红绣鞋儿亦自弯。一本分来花岭头，年年留得殿清秋。天鸡未唤扶桑日，已有霞光照海楼。蒲桃宫锦九天来，皇帝恩晖满越台。归汉自缘南海尉，至今春色上林开。正月花开香更清，酿为仙酒得长生。世人只解求丹实，真子先教采素英。绝似含消御宿梨，冰鲜玉脆更多肌。丹心一点成焦核，抛掷泥中君不知。渔父酒船香复香，春酥卖罢更琼浆。我持兰棹过前浦，醉向榕阴纳晚凉。美人天上忆琅玕，生长南荒绝羽翰。路入白云迷子午，心随红日到长安。甘溪水接菖蒲涧，南汉君王旧泛杯。岁岁红云张御宴，美人歌秦火珠来。一株高出少微家，膏叶当年覆翠华。一自端皇亲摘后，至今香烈胜群葩。初开芳汗湿微微，白白红红不染衣。委质玉盘思见食，葡萄石蜜似君稀。槛外已多鲜荔子，瓶中复有佛桑花。仙人好色无过此，两两朱颜伴鬓华。一队红妆娘子军，英雄多在石榴裙。花田百里为汤沐，香国千年驻彩云。五色穿将续命丝，珠娘笑掷与珠儿。兰桡相并沉香浦，好是龙舟竞渡时。锦苞初擘露华红，掌上寒光映月空。玉女之浆不忍咽，当年太华事相同。江南黑叶已称珍，玄墓杨梅敢与伦。塞外葡萄宜酿酒，燕中频果莫沾唇。五年不见水晶丸，今日酸时已饱餐。四月先红犀角子，故人分惠一冰盘。枝枝双结绛云阴，近蒂檀痕一点深。玉芝爱尔柔无骨，莲子怜他苦有心。露井寒泉百尺深，摘来经宿井中沉。日精化作月华冷，多食令人补太阴。三月桃花五月油，面脂香泽为谁求。荔支亦可娇颜色，无那佳人去凤楼。鸡鸣若木海先红，一片离支夜火同。露湿紫房晞不得，摘来天酒满杯中。木兰不用充朝饮，零露瀼瀼满荔支。可惜骚人曾不见，流甘委素美如饴。日领花篮摘数千，高堂真是荔支仙。儿孙一一皆丫髻，绿核喧争满膝前。侍女笑斟玄碧酒，高堂注以荔支浆。令予醉后一嘘噏，水露化作酥醪香。谁爱三闾橘颂辞，更将骚思写离支。曾含甘液方能赋，汉代风流有叔师。
广州荔支词·其一
作者：屈大均
朝代：清
体裁：七言绝句

后皇嘉树产番禺，朱实离离间叶浓。珠玉为心君不见，但将颜色比芙蓉。
广州荔支词·其七
作者：屈大均
朝代：清
体裁：七言绝句

翡翠墟边种更佳，客来仙核不须怀。葡萄此日应归汉，橘柚繇来不踰淮。
广州荔支词·其三
作者：屈大均
朝代：清
体裁：七言绝句

绿萎青华似桂丛，岁寒攀折与谁同。南州炎德钟花木，郁郁冬荣雨雪中。
广州荔支词·其三十
作者：屈大均
朝代：清
体裁：七言绝句

枝枝交荫钓鱼矶，翠鸟啾嘈食尽肥。雨桨溪边随意摘，露华偏湿美人衣。
广州荔支词·其三十一
作者：屈大均
朝代：清
体裁：七言绝句

七月株株是火山，抛书往摘不曾閒。小华山子尤多汁，红绣鞋儿亦自弯。
广州荔支词·其三十七
作者：屈大均
朝代：清
体裁：七言绝句

美人天上忆琅玕，生长南荒绝羽翰。路入白云迷子午，心随红日到长安。
广州荔支词·其三十三
作者：屈大均
朝代：清
体裁：七言绝句

蒲桃宫锦九天来，皇帝恩晖满越台。归汉自缘南海尉，至今春色上林开。
广州荔支词·其三十九
作者：屈大均
朝代：清
体裁：七言绝句

一株高出少微家，膏叶当年覆翠华。一自端皇亲摘后，至今香烈胜群葩。
广州荔支词·其三十二
作者：屈大均
朝代：清
体裁：七言绝句

一本分来花岭头，年年留得殿清秋。天鸡未唤扶桑日，已有霞光照海楼。
广州荔支词·其三十五
作者：屈大均
朝代：清
体裁：七言绝句

绝似含消御宿梨，冰鲜玉脆更多肌。丹心一点成焦核，抛掷泥中君不知。
广州荔支词·其三十八
作者：屈大均
朝代：清
体裁：七言绝句

甘溪水接菖蒲涧，南汉君王旧泛杯。岁岁红云张御宴，美人歌秦火珠来。
广州荔支词·其三十六
作者：屈大均
朝代：清
体裁：七言绝句

渔父酒船香复香，春酥卖罢更琼浆。我持兰棹过前浦，醉向榕阴纳晚凉。
广州荔支词·其三十四
作者：屈大均
朝代：清
体裁：七言绝句

正月花开香更清，酿为仙酒得长生。世人只解求丹实，真子先教采素英。
广州荔支词·其九
作者：屈大均
朝代：清
体裁：七言绝句

扶胥江口祝融宫，积水茫茫吐日红。十里缃枝连黛叶，朝来一望海霞同。
广州荔支词·其二
作者：屈大均
朝代：清
体裁：七言绝句

蓬莱一岛海浮来，上有离支下有梅。五色仙禽餐不尽，纷纷衔过越王台。
广州荔支词·其二十
作者：屈大均
朝代：清
体裁：七言绝句

罗浮蝴蝶大如云，旧是麻姑五色裙。火齐竞餐仙树上，化为威凤影缤纷。
广州荔支词·其二十一
作者：屈大均
朝代：清
体裁：七言绝句

满山红翠教飞时，荔子低低拂水湄。红翠爱雏毛羽好，为巢不敢在高枝。
广州荔支词·其二十七
作者：屈大均
朝代：清
体裁：七言绝句

绛雪含滋不留齿，十分膏润可生津。朝来被酒清狂甚，一颗能成独醒人。
广州荔支词·其二十三
作者：屈大均
朝代：清
体裁：七言绝句

雾縠轻衣著未曾，明珠新出玉壶冰。君看不是鲛人泪，日月精华一片凝。
广州荔支词·其二十九
作者：屈大均
朝代：清
体裁：七言绝句

辞汉金人去不回，帝思甘露万年杯。炎方幸有三珠树，剖出天桨进御来。
广州荔支词·其二十二
作者：屈大均
朝代：清
体裁：七言绝句

蝙蝠千年白雪同，一餐扶荔羽全红。双飞双宿芭蕉树，服可成仙似葛洪。
广州荔支词·其二十五
作者：屈大均
朝代：清
体裁：七言绝句

水上园亭向晓开，主人尝后鸟群来。多情不忍和枝折，留取芳阴在绿苔。
广州荔支词·其二十八
作者：屈大均
朝代：清
体裁：七言绝句

神农本草未曾知，绝代容华过岭迟。一自汉宫抉荔筑，尽惊南海有琼枝。
广州荔支词·其二十六
作者：屈大均
朝代：清
体裁：七言绝句

甘酸二味总宜人，髓滑兰香妙入神。烈日正中看尽熟，红如血珀媚卿唇。
广州荔支词·其二十四
作者：屈大均
朝代：清
体裁：七言绝句

系马高楼日欲斜，笑攀琼树美人家。冰盘共载同心藕，翠袖兼携并蒂花。
广州荔支词·其五
作者：屈大均
朝代：清
体裁：七言绝句

端阳是处子离离，火齐如山入市时。一树增城名挂绿，冰融雪沃少人知。
广州荔支词·其五十
作者：屈大均
朝代：清
体裁：七言绝句

鸡鸣若木海先红，一片离支夜火同。露湿紫房晞不得，摘来天酒满杯中。
广州荔支词·其五十一
作者：屈大均
朝代：清
体裁：七言绝句

木兰不用充朝饮，零露瀼瀼满荔支。可惜骚人曾不见，流甘委素美如饴。
广州荔支词·其五十三
作者：屈大均
朝代：清
体裁：七言绝句

侍女笑斟玄碧酒，高堂注以荔支浆。令予醉后一嘘噏，水露化作酥醪香。
广州荔支词·其五十二
作者：屈大均
朝代：清
体裁：七言绝句

日领花篮摘数千，高堂真是荔支仙。儿孙一一皆丫髻，绿核喧争满膝前。
广州荔支词·其五十四
作者：屈大均
朝代：清
体裁：七言绝句

谁爱三闾橘颂辞，更将骚思写离支。曾含甘液方能赋，汉代风流有叔师。
广州荔支词·其八
作者：屈大均
朝代：清
体裁：七言绝句

东洲烟水接西洲，载出离支万斛舟。自夏徂秋皆辟谷，不知人世有通侯。
广州荔支词·其六
作者：屈大均
朝代：清
体裁：七言绝句

照人最是凝冰子，五月光生一片寒。未启朱苞光已出，可怜更在水精盘。
广州荔支词·其十
作者：屈大均
朝代：清
体裁：七言绝句

未曾夏至难齐熟，最喜蝉声日日催。笑口但令香玉满，愁心尽与绛囊开。
广州荔支词·其十一
作者：屈大均
朝代：清
体裁：七言绝句

风里氤氲杂芰荷，闻香不觉玉颜酡。兰膏倘得长滋润，白发如丝奈我何。
广州荔支词·其十七
作者：屈大均
朝代：清
体裁：七言绝句

日夕林中坐紫苔，一杯一颗荔枝开。天将汝作仙人禄，好断人间烟火来。
广州荔支词·其十三
作者：屈大均
朝代：清
体裁：七言绝句

龙眼独从阴处长，荔枝先向日边红。仙人肌体如冰雪，玉液丹成大火中。
广州荔支词·其十九
作者：屈大均
朝代：清
体裁：七言绝句

罗衣乍解汗如珠，烛下光生白玉肤。更爱昭仪膏滑甚，兰房出浴不曾濡。
广州荔支词·其十二
作者：屈大均
朝代：清
体裁：七言绝句

小至清甜尽上糖，宋香陈紫最先尝。夜来坐对青天月，心似云英化水光。
广州荔支词·其十五
作者：屈大均
朝代：清
体裁：七言绝句

何来香似素馨花，生长花田越女家。汉使当年推第一，兼携抹丽向京华。
广州荔支词·其十八
作者：屈大均
朝代：清
体裁：七言绝句

朱楼初日上窗纱，镜里妆成阴丽华。不用胭脂边地草，但调南国露头花。
广州荔支词·其十六
作者：屈大均
朝代：清
体裁：七言绝句

愁来急泻青丝笼，欢至频开翠羽帘。中酒更须含绛雪，如花不用进红盐。
广州荔支词·其十四
作者：屈大均
朝代：清
体裁：七言绝句

雨月山中烟火寒，春衣典尽为琅玕。仙人服食如无汝，那得红颜生羽翰。
广州荔支词·其四
作者：屈大均
朝代：清
体裁：七言绝句

六月增城百品佳，居人只贩尚书怀。玉栏金井殊无价，换尽蛮娘翡翠钗。
广州荔支词·其四十
作者：屈大均
朝代：清
体裁：七言绝句

初开芳汗湿微微，白白红红不染衣。委质玉盘思见食，葡萄石蜜似君稀。
广州荔支词·其四十一
作者：屈大均
朝代：清
体裁：七言绝句

槛外已多鲜荔子，瓶中复有佛桑花。仙人好色无过此，两两朱颜伴鬓华。
广州荔支词·其四十七
作者：屈大均
朝代：清
体裁：七言绝句

枝枝双结绛云阴，近蒂檀痕一点深。玉芝爱尔柔无骨，莲子怜他苦有心。
广州荔支词·其四十三
作者：屈大均
朝代：清
体裁：七言绝句

五色穿将续命丝，珠娘笑掷与珠儿。兰桡相并沉香浦，好是龙舟竞渡时。
广州荔支词·其四十九
作者：屈大均
朝代：清
体裁：七言绝句

三月桃花五月油，面脂香泽为谁求。荔支亦可娇颜色，无那佳人去凤楼。
广州荔支词·其四十二
作者：屈大均
朝代：清
体裁：七言绝句

一队红妆娘子军，英雄多在石榴裙。花田百里为汤沐，香国千年驻彩云。
广州荔支词·其四十五
作者：屈大均
朝代：清
体裁：七言绝句

江南黑叶已称珍，玄墓杨梅敢与伦。塞外葡萄宜酿酒，燕中频果莫沾唇。
广州荔支词·其四十八
作者：屈大均
朝代：清
体裁：七言绝句

露井寒泉百尺深，摘来经宿井中沉。日精化作月华冷，多食令人补太阴。
广州荔支词·其四十六
作者：屈大均
朝代：清
体裁：七言绝句

五年不见水晶丸，今日酸时已饱餐。四月先红犀角子，故人分惠一冰盘。
广州荔支词·其四十四
作者：屈大均
朝代：清
体裁：七言绝句

锦苞初擘露华红，掌上寒光映月空。玉女之浆不忍咽，当年太华事相同。
广昌
作者：屈大均
朝代：清
体裁：五言律诗

此地蜚狐塞，神京一线通。长城带天末，古戍接云中。马踏三秋雪，鹰吟万里风。河流声太苦，应为客途穷。
广陵篇赠别吴鹿园
作者：屈大均
朝代：清
体裁：古风

江北烟花是广陵，江南山水惟京口。蕃釐观左一逢君，欲典衣裘取清酒。飞桥十五首红桥，夹岸蘼芜渐及腰。才子偏来明月夜，美人不见落花朝。芜城一赋君能续，更有冶春三十曲。千载知音是紫薇，竹西歌吹伤繁促。哀怨犹多楚性情，荒淫未变吴风俗。山中虽有玉勾天，日月长含第五泉。儿女但能催白发，英雄那得再青年。
广陵老僧闻一以画扇见贻诗以答之
作者：屈大均
朝代：清
体裁：古风

老僧能琴复能画，八十四龄何潇洒。扇头贻我潇湘景，彷佛闻有飞泉泻。乞师即来一鼓琴，移将万壑寒松林。霜钟一醒青莲耳，流水长清太白心。
庆春宫·过楼桑村和宋长白
作者：屈大均
朝代：清
体裁：词

叶作重楼，枝为花葆，一桑宝兆飞龙。宋社重兴、高光再食，三分已有成功。能存正统。益州小、丰沛可同。君臣齐力，千里偏安，与贼争雄。天教季汉匆匆。难起隆中，易复关中。二表三书，春秋相翼，血诚总贯长虹。我来瞻拜，思燕涿、还生我公。南阳耕罢，那得风雪，惨淡西东。
庐山道中
作者：屈大均
朝代：清
体裁：七言绝句

云际芙蓉十万枝，雨馀岩壑更生姿。一天飞瀑随风至，湿尽春衣人不知。
应天长
作者：屈大均
朝代：清
体裁：词

江南九熟清明近。红有樱桃松有粉。瑰花调，珠叶衬。多谢当垆人不吝。下香蔬，兼细笋。食到畔心争忍。消受自惭过分。金钱教莫进。
应天长·黄村探梅
作者：屈大均
朝代：清
体裁：词

扶胥冬未半，正百里梅花，暗香相接。生长瑶林，儿女一般如雪。琼英堆不扫，任门户、玉茵千叠。泥土涴，狼藉牛羊，蕊珠谁拾。多年化蝴蝶。与翠羽翩翩，影迷寒月，何必罗浮，方得梦魂清澈。师雄随意宿，便此处、美人尤绝。休更待、成子青黄，始来攀折。
庚午仲夏承大司马吴公招同诸公奉陪京卿张公宴集城西禅院次张公元韵四首并以送行
作者：屈大均
朝代：清

花宫能避暑，即是习池杯。张仲京华上，山公燕喜开。地增香浦胜，朝待柏梁才。早晚衮衣别，台关又折梅。一水逐潮回，临流泛羽杯。玉珂花底散，银管柳边开。六箸仙人戏，双钩草圣才。荔枝题赋罢，更咏酒杨梅。野饮当凫藻，芙蕖叶作杯。天光穿水出，人气逼花开。孝友能为政，沈冥亦见才。披襟当白雨，凉爽未过梅。定知归阙下，陶侃上螺杯。大禹阴能惜，长沙业自开。终资高宝力，早识太真才。军事乃交广，铙歌奏落梅。
庚午仲夏承大司马吴公招同诸公奉陪京卿张公宴集城西禅院次张公元韵四首并以送行·其一
作者：屈大均
朝代：清
体裁：五言律诗

花宫能避暑，即是习池杯。张仲京华上，山公燕喜开。地增香浦胜，朝待柏梁才。早晚衮衣别，台关又折梅。
庚午仲夏承大司马吴公招同诸公奉陪京卿张公宴集城西禅院次张公元韵四首并以送行·其三
作者：屈大均
朝代：清
体裁：五言律诗

野饮当凫藻，芙蕖叶作杯。天光穿水出，人气逼花开。孝友能为政，沈冥亦见才。披襟当白雨，凉爽未过梅。
庚午仲夏承大司马吴公招同诸公奉陪京卿张公宴集城西禅院次张公元韵四首并以送行·其二
作者：屈大均
朝代：清
体裁：诗

一水逐潮回，临流泛羽杯。玉珂花底散，银管柳边开。六箸仙人戏，双钩草圣才。荔枝题赋罢，更咏酒杨梅。
庚午仲夏承大司马吴公招同诸公奉陪京卿张公宴集城西禅院次张公元韵四首并以送行·其四
作者：屈大均
朝代：清
体裁：五言律诗

定知归阙下，陶侃上螺杯。大禹阴能惜，长沙业自开。终资高宝力，早识太真才。军事乃交广，铙歌奏落梅。
庚午元日作
作者：屈大均
朝代：清

银烛高含曙色光，天鸡声里见东皇。乾坤未毁终开辟，日月方新尚混茫。儿女参差从小起，杯盘次第进椒香。欣欣举寿慈颜喜，有道曾孙满北堂。岁朝频献万年觞，令节三元此日长。夜半已知周正朔，年深犹记鲁春王。白头金胜来瑶水，素手椒花出洞房。作颂更同刘氏妇，慈容相映有馀光。莺向开元已弄歌，风光一倍在岩阿。萱花日暖幽香满，樛木春深茂阴多。红恨樱桃频作子，青怜杨柳欲侵蛾。双成萼绿东西侍，王母偏怜是婉罗。小大同欢及上春，蓬门双帖画鸡辰。湔裳士女非荆俗，戏水鱼龙是汉人。耳顺过年方一日，家贫遇食未三旬。凭将啸咏除衰老，莫负开云令节新。笼葱得到杖朝无，日日闺庭即玉壶。方朔未衰频仰乳，老莱犹稚更将雏。饥同食字神仙蠹，冻似啼霜子母乌。一片春晖那媚得，油油草色羡蘼芜。庚午重为堕地人，愁逢烈帝第三春。生从十五无君父，罪有三千是子臣。一日鸡豚犹逮母，平生犬马未违亲。早孤少得先公教，报答慈威恨不辰。
庚午元日作·其一
作者：屈大均
朝代：清
体裁：七言律诗

银烛高含曙色光，天鸡声里见东皇。乾坤未毁终开辟，日月方新尚混茫。儿女参差从小起，杯盘次第进椒香。欣欣举寿慈颜喜，有道曾孙满北堂。
庚午元日作·其三
作者：屈大均
朝代：清
体裁：七言律诗

莺向开元已弄歌，风光一倍在岩阿。萱花日暖幽香满，樛木春深茂阴多。红恨樱桃频作子，青怜杨柳欲侵蛾。双成萼绿东西侍，王母偏怜是婉罗。
庚午元日作·其二
作者：屈大均
朝代：清
体裁：七言律诗

岁朝频献万年觞，令节三元此日长。夜半已知周正朔，年深犹记鲁春王。白头金胜来瑶水，素手椒花出洞房。作颂更同刘氏妇，慈容相映有馀光。
庚午元日作·其五
作者：屈大均
朝代：清
体裁：七言律诗

笼葱得到杖朝无，日日闺庭即玉壶。方朔未衰频仰乳，老莱犹稚更将雏。饥同食字神仙蠹，冻似啼霜子母乌。一片春晖那媚得，油油草色羡蘼芜。
庚午元日作·其六
作者：屈大均
朝代：清
体裁：七言律诗

庚午重为堕地人，愁逢烈帝第三春。生从十五无君父，罪有三千是子臣。一日鸡豚犹逮母，平生犬马未违亲。早孤少得先公教，报答慈威恨不辰。
庚午元日作·其四
作者：屈大均
朝代：清
体裁：七言律诗

小大同欢及上春，蓬门双帖画鸡辰。湔裳士女非荆俗，戏水鱼龙是汉人。耳顺过年方一日，家贫遇食未三旬。凭将啸咏除衰老，莫负开云令节新。
庚午初冬同诸子出广州北郊饮于尚氏墓堂感怀往事有作
作者：屈大均
朝代：清

地脉从衡岳，南盘粤秀开。城池熊海抱，井邑凤山回。少帝方迁国，名王遽筑台。冲梯朝鼓舞，笳吹暮喧豗。喷药飞天炮，穿沙震地雷。力悲诸将惫，心恨一人灰。要垒西关卖，坚围北面摧。频令朱鸟塞，顿化白龙堆。律负通天罪，陵辜报汉才。穹闾连五岭，髦宿掩三台。犀兕难烧尾，鱼龙易曝鳃。肝为蛟蜃脍，发作夜叉䰄。六角先戎首，三藩即祸胎。种人俄痿弱，征马渐虺隤。士卒思剸刃，僮奴总利财。盗争红玉象，宫夺赤珠？。反覆真非策，荒淫实不材。主恩徒荡荡，天道故恢恢。赐爵劳丹券，临戎枉墨缞。牲将贰师用，剑使属镂裁。颈血无人吮，脐膏祗自灾。填倾虚石椁，道坏失金锤。殿瓦鸳鸯碎，楼碑屃赑颓。火腾多宝焰，烟落众香煤。飒飒馀营柳，青青失苑槐。凶残因父子，夭枉及舆儓。豚犬生何益，贪狼死不回。刍荛谁踯躅，熠耀自低徊。鬼祝阴阳食，魂招大小哀。漆头消怨毒，饴胆为渠魁。事已当年慰，情犹此日慛。惟须伤彼狡，未暇笑于䰄。往极行应复，倾终势必栽。经纶屯始见，左右泰方来。骥伏吾奚老，鹰扬尔尚孩。乘时虽晼晚，佐运岂涓埃。凛戾寒初中，暄和暖早催。杀机庚午尽，生气上元培。猎猎随风末，韸韸向水隈。英餐蒲涧菊，蕊嗅竹园梅。并骑欢驰逐，联舟厌溯洄。放鹞除短旋，牵捉上重鋂。莽密防猪箭，花深怕雉媒。长歌蒿里曲，每奠国殇杯。酥酪沾黄土，氍毹遍绿苔。射休加虓虎，鞭只与驽骀。觱篥持双叶，琵琶挟一枚。归乘娥月出，坐引客星陪。王霸凭尊酒，君臣问草莱。定知需羽翼，相助似瓶罍。
庚午初冬同诸子出广州北郊饮于尚氏墓堂感怀往事有作
作者：屈大均
朝代：清
体裁：五言排律

地脉从衡岳，南盘粤秀开。城池熊海抱，井邑凤山回。少帝方迁国，名王遽筑台。冲梯朝鼓舞，笳吹暮喧豗。喷药飞天炮，穿沙震地雷。力悲诸将惫，心恨一人灰。要垒西关卖，坚围北面摧。频令朱鸟塞，顿化白龙堆。律负通天罪，陵辜报汉才。穹闾连五岭，髦宿掩三台。犀兕难烧尾，鱼龙易曝鳃。肝为蛟蜃脍，发作夜叉䰄。六角先戎首，三藩即祸胎。种人俄痿弱，征马渐虺隤。士卒思剸刃，僮奴总利财。盗争红玉象，宫夺赤珠�。反覆真非策，荒淫实不材。主恩徒荡荡，天道故恢恢。赐爵劳丹券，临戎枉墨缞。牲将贰师用，剑使属镂裁。颈血无人吮，脐膏祗自灾。填倾虚石椁，道坏失金锤。殿瓦鸳鸯碎，楼碑屃赑颓。火腾多宝焰，烟落众香煤。飒飒馀营柳，青青失苑槐。凶残因父子，夭枉及舆儓。豚犬生何益，贪狼死不回。刍荛谁踯躅，熠耀自低徊。鬼祝阴阳食，魂招大小哀。漆头消怨毒，饴胆为渠魁。事已当年慰，情犹此日慛。惟须伤彼狡，未暇笑于䰄。往极行应复，倾终势必栽。经纶屯始见，左右泰方来。骥伏吾奚老，鹰扬尔尚孩。乘时虽晼晚，佐运岂涓埃。凛戾寒初中，暄和暖早催。杀机庚午尽，生气上元培。猎猎随风末，韸韸向水隈。英餐蒲涧菊，蕊嗅竹园梅。并骑欢驰逐，联舟厌溯洄。放鹞除短旋，牵捉上重鋂。莽密防猪箭，花深怕雉媒。长歌蒿里曲，每奠国殇杯。酥酪沾黄土，氍毹遍绿苔。射休加虓虎，鞭只与驽骀。觱篥持双叶，琵琶挟一枚。归乘娥月出，坐引客星陪。王霸凭尊酒，君臣问草莱。定知需羽翼，相助似瓶罍。
庚午季秋六十有一岁生日作
作者：屈大均
朝代：清

婆娑膝下舞衣回，老子还童作少莱。尊母九旬颜并驻，烈皇三祀历重开。芝华总作西王养，萼绿全充侍女才。鸿鹄翩翩需羽翼，商颜莫使子房来。六十婴孩九十亲，殷勤阿母与长春。生儿幸匪神仙子，养老欢馀洁白身。朔雁偏知霜信早，凉蝉更得露华新。还迟四日方重九，且掇秋英满饮醇。年来益作古沉冥，亦学鲸鱼吸巨溟。地有醉乡留老大，天生酒德与仙灵。江城远映鱼云白，海阁高含蜃气青。童稚满前争上盏，二豪在侧似螟蛉。梦寐羲皇独旦人，弱年时已作遗民。先生何许知元亮，男子其谁是富春。初度只今忘甲子，嘉名在昔爱庚寅。楚丘方少多神智，未欲人称踰六旬。
庚午季秋六十有一岁生日作·其一
作者：屈大均
朝代：清
体裁：七言律诗

婆娑膝下舞衣回，老子还童作少莱。尊母九旬颜并驻，烈皇三祀历重开。芝华总作西王养，萼绿全充侍女才。鸿鹄翩翩需羽翼，商颜莫使子房来。
庚午季秋六十有一岁生日作·其三
作者：屈大均
朝代：清
体裁：七言律诗

年来益作古沉冥，亦学鲸鱼吸巨溟。地有醉乡留老大，天生酒德与仙灵。江城远映鱼云白，海阁高含蜃气青。童稚满前争上盏，二豪在侧似螟蛉。
庚午季秋六十有一岁生日作·其二
作者：屈大均
朝代：清
体裁：七言律诗

六十婴孩九十亲，殷勤阿母与长春。生儿幸匪神仙子，养老欢馀洁白身。朔雁偏知霜信早，凉蝉更得露华新。还迟四日方重九，且掇秋英满饮醇。
庚午季秋六十有一岁生日作·其四
作者：屈大均
朝代：清
体裁：七言律诗

梦寐羲皇独旦人，弱年时已作遗民。先生何许知元亮，男子其谁是富春。初度只今忘甲子，嘉名在昔爱庚寅。楚丘方少多神智，未欲人称踰六旬。
庚午腊月丙寅举第五子阿需值慈大人八十有七生日喜赋
作者：屈大均
朝代：清

又举商瞿第五儿，方开大母寿筵时。婆孙共物龄应与，父子同庚命可知。朔雪不须迎腊早，南风好为送年迟。梅花笑向高堂道，雏凤生多凤未衰。豚儿天易与贫家，老蚌多珠未足誇。五子已能如栗里，六龙应得似公沙。三年结实桃方少，七十生稊柳更华。分授刘殷经各一，尽教儿女作侯芭。镜里微霜两鬓侵，庭闱婉娈老逾深。六旬单豹鹦儿色，五十重华孺子心。花燕教雏长绕户，箨龙齐母每穿林。今朝又应熊罴兆，夹室喤喤有泣音。三举曾孙又一孙，一年嘉庆集慈尊。麻姑炼黍成珠易，阿母栽桃结子繁。九岁应求王氏嗜，百龄未毕尚平婚。呱呱最是忘忧物，况复兰房满树萱。
庚午腊月丙寅举第五子阿需值慈大人八十有七生日喜赋·其一
作者：屈大均
朝代：清
体裁：七言律诗

又举商瞿第五儿，方开大母寿筵时。婆孙共物龄应与，父子同庚命可知。朔雪不须迎腊早，南风好为送年迟。梅花笑向高堂道，雏凤生多凤未衰。
庚午腊月丙寅举第五子阿需值慈大人八十有七生日喜赋·其三
作者：屈大均
朝代：清
体裁：七言律诗

镜里微霜两鬓侵，庭闱婉娈老逾深。六旬单豹鹦儿色，五十重华孺子心。花燕教雏长绕户，箨龙齐母每穿林。今朝又应熊罴兆，夹室喤喤有泣音。
庚午腊月丙寅举第五子阿需值慈大人八十有七生日喜赋·其二
作者：屈大均
朝代：清
体裁：七言律诗

豚儿天易与贫家，老蚌多珠未足誇。五子已能如栗里，六龙应得似公沙。三年结实桃方少，七十生稊柳更华。分授刘殷经各一，尽教儿女作侯芭。
庚午腊月丙寅举第五子阿需值慈大人八十有七生日喜赋·其四
作者：屈大均
朝代：清
体裁：七言律诗

三举曾孙又一孙，一年嘉庆集慈尊。麻姑炼黍成珠易，阿母栽桃结子繁。九岁应求王氏嗜，百龄未毕尚平婚。呱呱最是忘忧物，况复兰房满树萱。
庞祖如以张乔美人画兰见赠诗以答之
作者：屈大均
朝代：清

自来忠洁者，香草最情深。况出佳人手，芬馨直至今。数茎才作态，一朵已生心。尺幅风流在，相贻愧所钦。珠江如锦水，亦有薛家涛。白纻徵吴曲，红笺出楚骚。长因兰蕙草，益见凤凰毛。相国多怜惜，题诗綵笔劳。碧血成黄土，红颜化紫烟。心香花上发，手泽扇头妍。秘赏劳之子，珍藏积有年。紫茎将绿叶，长托画图传。相国真书少，银钩为紫鸯。美令纨扇贵，忠使墨花香。松柏歌难歇，兰荪恨正长。义公魂魄在，应倚杜秋娘。美人魂叶叶，终古托忠贞。白璧讥元亮，梅花笑广平。离骚能好色，太上岂忘情。出入吾怀袖，应高画苑名。谁知兰麝土，花冢即花田。有影随胡蝶，无声与子鹃。画空留两幅，诗已失诸篇。割爱持相赠，知君是好贤。
庞祖如以张乔美人画兰见赠诗以答之·其一
作者：屈大均
朝代：清
体裁：五言律诗

自来忠洁者，香草最情深。况出佳人手，芬馨直至今。数茎才作态，一朵已生心。尺幅风流在，相贻愧所钦。
庞祖如以张乔美人画兰见赠诗以答之·其三
作者：屈大均
朝代：清
体裁：五言律诗

碧血成黄土，红颜化紫烟。心香花上发，手泽扇头妍。秘赏劳之子，珍藏积有年。紫茎将绿叶，长托画图传。
庞祖如以张乔美人画兰见赠诗以答之·其二
作者：屈大均
朝代：清
体裁：五言律诗

珠江如锦水，亦有薛家涛。白纻徵吴曲，红笺出楚骚。长因兰蕙草，益见凤凰毛。相国多怜惜，题诗綵笔劳。
庞祖如以张乔美人画兰见赠诗以答之·其五
作者：屈大均
朝代：清
体裁：五言律诗

美人魂叶叶，终古托忠贞。白璧讥元亮，梅花笑广平。离骚能好色，太上岂忘情。出入吾怀袖，应高画苑名。
庞祖如以张乔美人画兰见赠诗以答之·其六
作者：屈大均
朝代：清
体裁：五言律诗

谁知兰麝土，花冢即花田。有影随胡蝶，无声与子鹃。画空留两幅，诗已失诸篇。割爱持相赠，知君是好贤。
庞祖如以张乔美人画兰见赠诗以答之·其四
作者：屈大均
朝代：清
体裁：五言律诗

相国真书少，银钩为紫鸯。美令纨扇贵，忠使墨花香。松柏歌难歇，兰荪恨正长。义公魂魄在，应倚杜秋娘。
度大小蚺蛇岭作
作者：屈大均
朝代：清
体裁：五言律诗

云际一江小，飞流直到城。穿林时见影，出谷乍无声。舟逐千峰转，篙愁一石迎。苍松最深处，烟火未分明。
度岭赠闺人
作者：屈大均
朝代：清

双双抱子度梅关，三妇空将二妇还。大别魂来秋月下，秦淮骨在暮云间。儿孤自逐黄泉母，人老难当白玉鬟。到日高堂应涕泪，好持鱼鲙更承颜。三度携家此岭头，闺中秦越各欢愁。无多骨肉贫犹别，不尽关山老更游。玉枕频同新妇夜，红梅已谢故人秋。平生踪迹希梁孟，欲把吴门作首丘。吴楚烟波共溯洄，三年免上望夫台。市门不独居梅福，堂下依然戏老莱。荔子复承丹口笑，扶桑重为玉颜开。三雏娇小随行役，解作吴音劝酒杯。娇女新生字阿京，还家添得笑啼声。平阳自是千金橐，织素空携万里行。弗子未能忘伯禹，非男亦可慰渊明。中年至性伤哀乐，陶写难凭丝竹清。情多儿女易流连，五十犹迟寡过年。吴札未乾嬴博泪，左思频有惠芳怜。将雏且度梅花栈，养母鸡营涨海田。忆作啼乌栖白下，依依宫柳拂寒眠。啼乌愁自白门归，故国楼台惨夕晖。无主岂能生羽翼，非时安可舍芝薇。蛾眉忍作要离剑，蝶翅堪裁葛令衣。自古仙人贵偕隐，不关思甚恋闺帏。
度岭赠闺人·其一
作者：屈大均
朝代：清
体裁：七言律诗

双双抱子度梅关，三妇空将二妇还。大别魂来秋月下，秦淮骨在暮云间。儿孤自逐黄泉母，人老难当白玉鬟。到日高堂应涕泪，好持鱼鲙更承颜。
度岭赠闺人·其三
作者：屈大均
朝代：清
体裁：七言律诗

吴楚烟波共溯洄，三年免上望夫台。市门不独居梅福，堂下依然戏老莱。荔子复承丹口笑，扶桑重为玉颜开。三雏娇小随行役，解作吴音劝酒杯。
度岭赠闺人·其二
作者：屈大均
朝代：清
体裁：七言律诗

三度携家此岭头，闺中秦越各欢愁。无多骨肉贫犹别，不尽关山老更游。玉枕频同新妇夜，红梅已谢故人秋。平生踪迹希梁孟，欲把吴门作首丘。
度岭赠闺人·其五
作者：屈大均
朝代：清
体裁：七言律诗

情多儿女易流连，五十犹迟寡过年。吴札未乾嬴博泪，左思频有惠芳怜。将雏且度梅花栈，养母鸡营涨海田。忆作啼乌栖白下，依依宫柳拂寒眠。
度岭赠闺人·其六
作者：屈大均
朝代：清
体裁：七言律诗

啼乌愁自白门归，故国楼台惨夕晖。无主岂能生羽翼，非时安可舍芝薇。蛾眉忍作要离剑，蝶翅堪裁葛令衣。自古仙人贵偕隐，不关思甚恋闺帏。
度岭赠闺人·其四
作者：屈大均
朝代：清
体裁：七言律诗

娇女新生字阿京，还家添得笑啼声。平阳自是千金橐，织素空携万里行。弗子未能忘伯禹，非男亦可慰渊明。中年至性伤哀乐，陶写难凭丝竹清。
度梅关作
作者：屈大均
朝代：清

苦恨秦关一道通，人如去雁与来鸿。梅花但为台侯植，锦石难同陆贾封。五岭繇来称塞上，三城久已作回中。越王留得多豪俊，战败屠雎最有功。八度人关逐雁飞，寒门北去暑门归。黄金结客无衣食，白首为家有翠微。天下侯王须漂母，先朝臣妾尽明妃。频来空使梅花厌，未见龙沙一奋威。
度梅关作·其一
作者：屈大均
朝代：清
体裁：七言律诗

苦恨秦关一道通，人如去雁与来鸿。梅花但为台侯植，锦石难同陆贾封。五岭繇来称塞上，三城久已作回中。越王留得多豪俊，战败屠雎最有功。
度梅关作·其二
作者：屈大均
朝代：清
体裁：七言律诗

八度人关逐雁飞，寒门北去暑门归。黄金结客无衣食，白首为家有翠微。天下侯王须漂母，先朝臣妾尽明妃。频来空使梅花厌，未见龙沙一奋威。
度腊岭
作者：屈大均
朝代：清
体裁：五言律诗

一径穿红树，千盘堕白云。衡湘林外出，交广岭头分。流水如人语，回峰似雁群。间关何所事，荡子去从军。
度骑田作
作者：屈大均
朝代：清
体裁：五言律诗

鞍马不遑息，行行栈阁间。天寒风落木，日暮雨连山。摺岭通三楚，郴江下百蛮。遗民思义帝，伏腊泪痕斑。
度鹿母嶂作
作者：屈大均
朝代：清
体裁：五言律诗

潮来山气盛，雾湿未成云。虫响千峰合，禽声两岸分。野香知火粒，林影识花裙。麋鹿平生友，何因不入群。
庭中珍鸟口号
作者：屈大均
朝代：清

花里青鸡与锦鸡，青鸾亦共白鹇栖。青鸡顶上丹砂好，来自朱明洞以西。仙禽亦有白鹦鹉，顶上一花莲倒垂。么凤可怜毛太绿，画眉亦自白双眉。琼州倒挂最知风，鹦鹉西洋色更红。银了不如金了好，不须剪舌语音通。
庭中珍鸟口号·其一
作者：屈大均
朝代：清
体裁：七言绝句

花里青鸡与锦鸡，青鸾亦共白鹇栖。青鸡顶上丹砂好，来自朱明洞以西。
庭中珍鸟口号·其三
作者：屈大均
朝代：清
体裁：七言绝句

琼州倒挂最知风，鹦鹉西洋色更红。银了不如金了好，不须剪舌语音通。
庭中珍鸟口号·其二
作者：屈大均
朝代：清
体裁：七言绝句

仙禽亦有白鹦鹉，顶上一花莲倒垂。么凤可怜毛太绿，画眉亦自白双眉。
庭前
作者：屈大均
朝代：清
体裁：五言律诗

庭前一梨树，日夕数蝉来。为我作长啸，馀声似有哀。风多时断续，秋尽复徘徊。玄鬓萧萧影，休令落叶催。
康州江上作
作者：屈大均
朝代：清
体裁：七言律诗

维舟一荐白蘋香，陆贾祠宫在晋康。锦石山开三峡峻，苴兰水落九江长。湘分大小黄鱼好，岩辩东西紫砚良。最羡寒蝉饮风露，家家人有绿天凉。
康王谷观谷帘泉
作者：屈大均
朝代：清
体裁：五言律诗

我爱康王谷，泉飞万壑深。光生石镜里，声落玉楼阴。满地松篁湿，终年雨雪侵。何当援绿绮，弹作水仙吟。
廉州杂诗
作者：屈大均
朝代：清

象郡元秦塞，龙门是汉关。天开珠母海，地接桂林山。交趾兵频入，戈船使未还。何时铜柱折，吾见灭南蛮。海上馀珠市，城中尽竹房。居临鲛室近，望入象林长。野旷秋无色，江清水有霜。炎州惟此地，风景最荒凉。城西江水贯，妇女卖鱼桥。珠母生明月，鲛人出紫绡。海光千里接，霞气五黄标。何处大廉洞，人传药草饶。六池光潋滟，寒动郡城楼。分野非东粤，炎荒亦早秋。伏波瞻汉庙，弃地恨交州。一夕廉山宿，凄凉欲白头。玳瑁乘生水，蚺蛇吐毒云。花从江口合，茅向岭头分。铜鼓交蛮器，金标汉将勋。青牛城上望，怀古思氤氲。珠随明月满，半作泪光流。独立当蟾兔，相思若女牛。投荒频自苦，入海欲谁求。忍使闺中子，离颜一片秋。下马还珠驿，山光见百良。徉狂贤太守，零落古封疆。碑没莓苔字，堂虚俎豆香。汉家今已矣，凭吊泪沾裳。岂意珠官郡，珠娘艳色多。褰裙临水汲，跣足踏花过。钱辩开元字，筝调合浦歌。酒浆频献客，甘有蔗霜和。汉代经营地，今馀蔓草长。军无新息将，女作麋冷王。烟重鸢频堕，霜高桂自芳。越州城下水，流尽泪汤汤。白龙池最大，百里尽珠胎。赤子兵频弄，红夷舶恐来。边墙殊未筑，海界已先开。此地成云朔，劳君鼓角哀。甘蔗新调粉，斑枝未脱绵。捉人餐玉鲙，留客取金鞭。鹦鹉虽多慧，桃花已悟禅。为卿书讽赋，不惜练巾妍。殷勤求孔雀，迢递自防城。五岁金花满，三年小尾成。文章聊自喜，饮啄不须惊。莫使珠毛损，樊笼足寄情。去苦炎天远，归愁白发多。珠光秋吐纳，铜表日摩挲。披发怜交趾，扬威忆伏波。陆沉殊末已，何处有关河。百里无烟火，林峰气郁苍。月中穿虎口，花里转羊肠。命有三人托，身馀一剑防。间关差不负，诗句即金装。
廉州杂诗·其一
作者：屈大均
朝代：清
体裁：五言律诗

象郡元秦塞，龙门是汉关。天开珠母海，地接桂林山。交趾兵频入，戈船使未还。何时铜柱折，吾见灭南蛮。
廉州杂诗·其七
作者：屈大均
朝代：清
体裁：五言律诗

下马还珠驿，山光见百良。徉狂贤太守，零落古封疆。碑没莓苔字，堂虚俎豆香。汉家今已矣，凭吊泪沾裳。
廉州杂诗·其三
作者：屈大均
朝代：清
体裁：五言律诗

城西江水贯，妇女卖鱼桥。珠母生明月，鲛人出紫绡。海光千里接，霞气五黄标。何处大廉洞，人传药草饶。
廉州杂诗·其九
作者：屈大均
朝代：清
体裁：五言律诗

汉代经营地，今馀蔓草长。军无新息将，女作麋冷王。烟重鸢频堕，霜高桂自芳。越州城下水，流尽泪汤汤。
廉州杂诗·其二
作者：屈大均
朝代：清
体裁：五言律诗

海上馀珠市，城中尽竹房。居临鲛室近，望入象林长。野旷秋无色，江清水有霜。炎州惟此地，风景最荒凉。
廉州杂诗·其五
作者：屈大均
朝代：清
体裁：五言律诗

玳瑁乘生水，蚺蛇吐毒云。花从江口合，茅向岭头分。铜鼓交蛮器，金标汉将勋。青牛城上望，怀古思氤氲。
廉州杂诗·其八
作者：屈大均
朝代：清
体裁：五言律诗

岂意珠官郡，珠娘艳色多。褰裙临水汲，跣足踏花过。钱辩开元字，筝调合浦歌。酒浆频献客，甘有蔗霜和。
廉州杂诗·其六
作者：屈大均
朝代：清
体裁：五言律诗

珠随明月满，半作泪光流。独立当蟾兔，相思若女牛。投荒频自苦，入海欲谁求。忍使闺中子，离颜一片秋。
廉州杂诗·其十
作者：屈大均
朝代：清
体裁：五言律诗

白龙池最大，百里尽珠胎。赤子兵频弄，红夷舶恐来。边墙殊未筑，海界已先开。此地成云朔，劳君鼓角哀。
廉州杂诗·其十一
作者：屈大均
朝代：清
体裁：五言律诗

甘蔗新调粉，斑枝未脱绵。捉人餐玉鲙，留客取金鞭。鹦鹉虽多慧，桃花已悟禅。为卿书讽赋，不惜练巾妍。
廉州杂诗·其十三
作者：屈大均
朝代：清
体裁：五言律诗

去苦炎天远，归愁白发多。珠光秋吐纳，铜表日摩挲。披发怜交趾，扬威忆伏波。陆沉殊末已，何处有关河。
廉州杂诗·其十二
作者：屈大均
朝代：清
体裁：五言律诗

殷勤求孔雀，迢递自防城。五岁金花满，三年小尾成。文章聊自喜，饮啄不须惊。莫使珠毛损，樊笼足寄情。
廉州杂诗·其十四
作者：屈大均
朝代：清
体裁：五言律诗

百里无烟火，林峰气郁苍。月中穿虎口，花里转羊肠。命有三人托，身馀一剑防。间关差不负，诗句即金装。
廉州杂诗·其四
作者：屈大均
朝代：清
体裁：五言律诗

六池光潋滟，寒动郡城楼。分野非东粤，炎荒亦早秋。伏波瞻汉庙，弃地恨交州。一夕廉山宿，凄凉欲白头。
建陵秋望
作者：屈大均
朝代：清
体裁：五言律诗

日暖翠微浓，山包桂水重。楼台悬一笋，井邑散诸峰。肃杀流东极，玄黄战大冬。疮痍新满路，不忍视军容。
开先寺古梅
作者：屈大均
朝代：清
体裁：五言律诗

癯然云雾窟，疑是六朝僧。鹤发垂千尺，苔衣覆几层。枯枝全化石，冷焰忽销冰。惭愧春华发，教人见古藤。
开先寺楼作
作者：屈大均
朝代：清
体裁：五言律诗

向夕楼中卧，天风忽起西。不知吹瀑水，飘落几重溪。窗小云争入，林深雪已迷。无人爱幽独，来共听猿啼。
弄琴有怀石斋翁
作者：屈大均
朝代：清

碧玉楼中客，无弦一素琴。泠然林木外，太古有馀音。玉琴长寂寂，神与至人期。心外无山水，高深只自知。秋声空外起，一叶亦萧萧。吹我鸣琴去，元音满寂寥。
弄琴有怀石斋翁·其一
作者：屈大均
朝代：清
体裁：五言绝句

碧玉楼中客，无弦一素琴。泠然林木外，太古有馀音。
弄琴有怀石斋翁·其三
作者：屈大均
朝代：清
体裁：五言绝句

秋声空外起，一叶亦萧萧。吹我鸣琴去，元音满寂寥。
弄琴有怀石斋翁·其二
作者：屈大均
朝代：清
体裁：五言绝句

玉琴长寂寂，神与至人期。心外无山水，高深只自知。
弄雏轩作
作者：屈大均
朝代：清

左有香东右墨西，鸳鸯对对锦毛齐。白头乌母将乌子，百岁欢娱在玉闺。蛾眉遇眼不嫌长，多食梅花语笑香。云影太高宫髻样，月华全映墨花裳。鸟渐多声到画檐，更馀蝴蝶细穿帘。晴催稚子开黄卷，暖课闺人写素缣。
弄雏轩作·其一
作者：屈大均
朝代：清
体裁：七言绝句

左有香东右墨西，鸳鸯对对锦毛齐。白头乌母将乌子，百岁欢娱在玉闺。
弄雏轩作·其三
作者：屈大均
朝代：清
体裁：七言绝句

鸟渐多声到画檐，更馀蝴蝶细穿帘。晴催稚子开黄卷，暖课闺人写素缣。
弄雏轩作·其二
作者：屈大均
朝代：清
体裁：七言绝句

蛾眉遇眼不嫌长，多食梅花语笑香。云影太高宫髻样，月华全映墨花裳。
弄雏轩有赠
作者：屈大均
朝代：清

日斜花始渡江来，一到云鬟花尽开。博奕输卿花百串，将花结作素馨台。学写曹娥未就时，閒来只爱弄花枝。何当结得樱桃子，不负春风作意吹。牡丹新髻出维扬，衣带题春句有香。纤手把将团扇好，练巾携拭口脂长。凌晨画就鸳鸯眉，纤手频来擘荔支。输与郎君三百颗，花前不肯再弹棋。
弄雏轩有赠·其一
作者：屈大均
朝代：清
体裁：七言绝句

日斜花始渡江来，一到云鬟花尽开。博奕输卿花百串，将花结作素馨台。
弄雏轩有赠·其三
作者：屈大均
朝代：清
体裁：七言绝句

牡丹新髻出维扬，衣带题春句有香。纤手把将团扇好，练巾携拭口脂长。
弄雏轩有赠·其二
作者：屈大均
朝代：清
体裁：七言绝句

学写曹娥未就时，閒来只爱弄花枝。何当结得樱桃子，不负春风作意吹。
弄雏轩有赠·其四
作者：屈大均
朝代：清
体裁：七言绝句

凌晨画就鸳鸯眉，纤手频来擘荔支。输与郎君三百颗，花前不肯再弹棋。
张丽英
作者：屈大均
朝代：清
体裁：七言绝句

不嫁吴王凤作群，山中偃卧发纷纷。冰纨照面如明月，石鼓歌声入紫云。
张二丈为予画支公养马图
作者：屈大均
朝代：清
体裁：五言律诗

支遁怜神骏，今朝得紫骝。风沙生素练，剪拂向高秋。牢落千金骨，苍茫万里侯。含毫何惨淡，怜尔在林丘。
张二丈画马送予出塞诗以酬之
作者：屈大均
朝代：清
体裁：古风

我栖罗浮四百峰，十年学道师老龙。忽睹扶桑上红日，真人飞出药珠宫。迩来剑得白猿术，登台尝舞双芙蓉。清泉白石心已厌，慷慨欲游关塞中。怜君少小事游侠，智勇深沉慕荆聂。悲来每叩玉壶歌，酒酣频向南山猎。平生画出真骅骝，将寻天子昆崙丘。万里风沙开缟素，千群汗血骋王侯。今朝闻我天山去，停杯不觉泪如雨。可怜陌上握别时，桃花乱落黄鹂语。黄鹂睍睆不堪听，离家去国怨孤征。白草连天过鹿碛，黄云蔽日向龙庭。不是摩腾取贝叶，将同介子持长樱。叹君五十无知己，黄金散尽惭妻子。不能杖剑远相从，猿肱燕颔徒为尔。空将秃笔扫龙媒，送我直上单于台。神骏已居曹霸上，鹰腾肯让卫青才。纷纷世上皆凡马，如此骐驎空冀野。为君携出玉门关，戎王应奉千金价。秋夜悬军瀚海西，哀笳吹月马频嘶。此时思尔茅堂里，赋就铙歌待客归。
张慈长为予作画像诗以酬之
作者：屈大均
朝代：清
体裁：七言律诗

丹青且复绘新图，飞兔犹存玉貌无。岂有人惊非好女，绝愁天使作仙夫。心伤虿发西归少，泪洒龙髯北望孤。异日长康能想像，云台亦画一狂奴。
张文献公祠
作者：屈大均
朝代：清
体裁：五言律诗

南人初作相，始自曲江公。风度朝廷肃，文章岭海雄。开元多事业，大庾有祠宫。一自陈金鉴，君王念不穷。
张桐尹饷我杭州宫扇赋此答之
作者：屈大均
朝代：清

细摺金霞瓣，轻裁宝月轮。样依南宋内，制自武林人。烟雾乘鸾影，虚无拾翠尘。殷勤君见赠，顿使手生春。绝胜齐纨素，怀归好媚兹。更将明月似，分与小星持。荷片团圆处，榴英灼烁时。凉风起君袂，花发梦先知。
张桐尹饷我杭州宫扇赋此答之·其一
作者：屈大均
朝代：清
体裁：五言律诗

细摺金霞瓣，轻裁宝月轮。样依南宋内，制自武林人。烟雾乘鸾影，虚无拾翠尘。殷勤君见赠，顿使手生春。
张桐尹饷我杭州宫扇赋此答之·其二
作者：屈大均
朝代：清
体裁：五言律诗

绝胜齐纨素，怀归好媚兹。更将明月似，分与小星持。荷片团圆处，榴英灼烁时。凉风起君袂，花发梦先知。
张槎江上晚望
作者：屈大均
朝代：清
体裁：五言律诗

车罾逆流上，只是取黄鱼。日落晚虹外，潮生秋雨馀。楼多知大姓，田好为长渠。榕树千株里，攀枝亦不疏。
张节妇
作者：屈大均
朝代：清

金垆爇沉水，一气绪双霞。死作经天月，生为向日花。兔丝虽已断，鸾镜庶无瑕。持此酬君子，床空莫怨嗟。风惊边地草，白兔失其雄。血染呼韩箭，魂飞汉帝宫。不随青冢月，去照黑山戎。妾自怀贞洁，长将兰桂同。
张节妇·其一
作者：屈大均
朝代：清
体裁：五言律诗

金垆爇沉水，一气绪双霞。死作经天月，生为向日花。兔丝虽已断，鸾镜庶无瑕。持此酬君子，床空莫怨嗟。
张节妇·其二
作者：屈大均
朝代：清
体裁：五言律诗

风惊边地草，白兔失其雄。血染呼韩箭，魂飞汉帝宫。不随青冢月，去照黑山戎。妾自怀贞洁，长将兰桂同。
张馀庵先生年六十有九七十有七八十八十有四时皆生一子今己巳八十有五矣诗以寿之
作者：屈大均
朝代：清
体裁：七言律诗

老蚌偏于珠子宜，七旬生到九旬时。张苍日日餐香乳，方朔年年娶小姬。几树白华芳子舍，一群雏凤引原枝。真仙咫尺须瞻拜，肉角峨峨复秀眉。
弱子
作者：屈大均
朝代：清
体裁：五言律诗

渊明怜弱子，戏侧有馀欢。欲授嬉春曲，先分守岁盘。宜男多种草，待女更滋兰。未有田园业，遗安恐未安。
弱年
作者：屈大均
朝代：清
体裁：五言律诗

弱年已好道，垂老未丹成。悔别青山早，徒令白发生。穷猿吟啸苦，饥鹤羽毛轻。几度思长往，飘然向玉京。
弹子矶谣
作者：屈大均
朝代：清

一篙一尺，十篙一丈。不怕弹子矶，高高在天上。上水船，撑得铁墙穿。下水舟，摇得铁墙浮。
弹子矶谣·其一
作者：屈大均
朝代：清
体裁：古风

一篙一尺，十篙一丈。不怕弹子矶，高高在天上。
弹子矶谣·其二
作者：屈大均
朝代：清
体裁：古风

上水船，撑得铁墙穿。下水舟，摇得铁墙浮。
弼唐村即景
作者：屈大均
朝代：清

一水细通潮，帆低屡过桥。阴阴榕影下，渔父不相招。片雨从西至，开门爽气侵。蝉声似溪水，流入野人心。
弼唐村即景·其一
作者：屈大均
朝代：清
体裁：五言绝句

一水细通潮，帆低屡过桥。阴阴榕影下，渔父不相招。
弼唐村即景·其二
作者：屈大均
朝代：清
体裁：五言绝句

片雨从西至，开门爽气侵。蝉声似溪水，流入野人心。
归去来·咏雨中山
作者：屈大均
朝代：清
体裁：词

生怕春眉人见。无物为纨扇。烟雨濛濛教遮面。天风外，似花颤。十二峰俄变，笑神女、楚襄空荐。风流但使词人羡。荒淫好，讽中劝。
归宗寺
作者：屈大均
朝代：清
体裁：七言律诗

幽居最爱归宗寺，胜甲江西山水兼。已有砚池邀逸少，还馀醉石卧陶潜。六朝烟雾含珠塔，四壁风雷捲玉帘。况是鸾溪春正暖，飞花送酒舞前檐。
归朝欢
作者：屈大均
朝代：清
体裁：词

绿绮雕琴囊已旧。汉锦蒲桃何处有。美人鸳水一端来。艳过苕上穿花绉。剪成劳素收，珠徽瑶轸长消受。谢徐陵、玉台好序，不及此文绣。儿女葛丝挑出幼。为报襜褕频织就。莞中香角复奁珍，鸪斑一一兼金购。共献飞雪候。要知絺绤能长久。待归朝，软尘拂拭，图取冷风透。
归自淮阳喜见元孝金吾
作者：屈大均
朝代：清
体裁：七言律诗

嗟君玉貌晚逾鲜，能处重围是鲁连。金马自昌忠烈后，锦衣还在圣明前。弹琴不作拘幽操，扣剑惟歌独禄篇。我正东求仓海返，相逢尊酒夜频传。
归至江东柬方丈尔止
作者：屈大均
朝代：清
体裁：七言律诗

今代文章在少微，柴桑以后似君稀。相逢洗药青溪去，正见衔鱼白鸟飞。尔向南朝作耆旧，予辞西岳为庭闱。好将竹叶除华发，莫倚台城送夕晖。
归舟得二山鹕喜赋
作者：屈大均
朝代：清

二禽泷水至，绝与画眉同。欲得长相唤，须教各一笼。不惊多饮啄，无恨是雌雄。归向吾儿女，绵蛮水竹中。归舟无所有，祗得二珍禽。与我为閒客，娱人是好音。餐须香米滑，浴贵翠盘深。夜使同笯宿，休伤伉俪心。
归舟得二山鹕喜赋·其一
作者：屈大均
朝代：清
体裁：五言律诗

二禽泷水至，绝与画眉同。欲得长相唤，须教各一笼。不惊多饮啄，无恨是雌雄。归向吾儿女，绵蛮水竹中。
归舟得二山鹕喜赋·其二
作者：屈大均
朝代：清
体裁：五言律诗

归舟无所有，祗得二珍禽。与我为閒客，娱人是好音。餐须香米滑，浴贵翠盘深。夜使同笯宿，休伤伉俪心。
归舟赋赠柴子
作者：屈大均
朝代：清
体裁：七言律诗

风信东边见破篷，移舟深入蓼花丛。雷声隐隐黄霞外，日色沉沉白雨中。山水有情娱我老，诗书无术救人穷。疏狂莫作诸侯客，鹦鹉才高命或同。
归越书怀代景大夫作
作者：屈大均
朝代：清
体裁：七言律诗

携家两载适东吴，虎踞龙盘待霸图。门下未甘长铗在，桥边不叹大家无。西川欲去因先主，南越频归为老夫。展转无成空白发，养亲依旧一屠沽。
归风词
作者：屈大均
朝代：清

南越轻绡似碧云，裁为飞燕御风裙。中流舞罢将仙去，万岁千秋复就君。云舟轻漾采菱蕖，太液池中春雨馀。飞燕随风欲入水，君王频为结缨裙。
归风词·其一
作者：屈大均
朝代：清
体裁：七言绝句

南越轻绡似碧云，裁为飞燕御风裙。中流舞罢将仙去，万岁千秋复就君。
归风词·其二
作者：屈大均
朝代：清
体裁：七言绝句

云舟轻漾采菱蕖，太液池中春雨馀。飞燕随风欲入水，君王频为结缨裙。
彩云归
作者：屈大均
朝代：清
体裁：词

罗浮女士本仙灵。折梅花、降我沙亭。是绿毛倒挂麻姑鸟，身变化、羽服犹馨。文章好、玉楼频召，遽飞归杳冥。一自月沉云散，绣阁空扃。心惊。蜉蝣旦暮，在红颜、更易凋零。别来但苦，鸾鹤清夜，叫断烟汀。剩得伊、瑶琴大小，呜咽谁忍成声。还肠断，出服娇儿，又委郊坰。
彭泽舟中
作者：屈大均
朝代：清
体裁：五言律诗

雪随微雨下，江上最寒时。路共边鸿远，愁先碧草滋。浔阳多落木，湖口有鸬鹚。不见楚渔父，芦中日又移。
待舟操
作者：屈大均
朝代：清
体裁：古风

月将落兮潮水平，舟不来兮伤予情。独立沙洲兮涕泪零，无人知兮惟流萤。水禽忽叫兮似人声，追者至兮天欲明，君岂忘兮不来迎。妾若还兮亦不生，挂榕枝兮心战栗，裙带断兮泥没膝。魂寻舟兮不见舟，魂见舟兮妾愿毕。舟迎魂兮更莫迟，波涛惊兮魂恐失。
徐君自江左来广赋赠
作者：屈大均
朝代：清

秣陵城北是花城，花到君家色倍明。黄菊去秋容我摘，白鹇今日逐人迎。秦时梅岭犹天险，汉代崧台亦帝京。凭吊定知纷涕泪，江南人物本多情。牂牁一夕下炎天，珠浦维舟水驿边。汉使光辉思陆贾，越王雠耻在梅鋗。罗浮蛱蝶元称凤，南海菖蒲亦得仙。胜地招寻应不远，城西即是素馨田。
徐君自江左来广赋赠·其一
作者：屈大均
朝代：清
体裁：七言律诗

秣陵城北是花城，花到君家色倍明。黄菊去秋容我摘，白鹇今日逐人迎。秦时梅岭犹天险，汉代崧台亦帝京。凭吊定知纷涕泪，江南人物本多情。
徐君自江左来广赋赠·其二
作者：屈大均
朝代：清
体裁：七言律诗

牂牁一夕下炎天，珠浦维舟水驿边。汉使光辉思陆贾，越王雠耻在梅鋗。罗浮蛱蝶元称凤，南海菖蒲亦得仙。胜地招寻应不远，城西即是素馨田。
徐孺子
作者：屈大均
朝代：清
体裁：五言律诗

岩岩徐孺子，玉润早流光。明镜有馀鉴，生刍空白芳。南州怜宅在，东汉恨人亡。今代无高上，风流尔独长。
得郭清霞书言欲归老罗浮诗以速之
作者：屈大均
朝代：清

已报罗浮四百君，君归重挹翠氤氲。金精不嫁长被发，玉树无亲但抱云。象数早从仙易得，文章应使世儒闻。芙蓉砂好皆尘垢，丹灶何劳吐紫芬。秦风最善咏蒹葭，我亦伊人在水涯。南越重来应有主，朔方一别遂无家。仙人栖托元东莞，令子弦歌是白华。同在潇湘吾独返，相思频寄海天霞。
得郭清霞书言欲归老罗浮诗以速之·其一
作者：屈大均
朝代：清
体裁：七言律诗

已报罗浮四百君，君归重挹翠氤氲。金精不嫁长被发，玉树无亲但抱云。象数早从仙易得，文章应使世儒闻。芙蓉砂好皆尘垢，丹灶何劳吐紫芬。
得郭清霞书言欲归老罗浮诗以速之·其二
作者：屈大均
朝代：清
体裁：七言律诗

秦风最善咏蒹葭，我亦伊人在水涯。南越重来应有主，朔方一别遂无家。仙人栖托元东莞，令子弦歌是白华。同在潇湘吾独返，相思频寄海天霞。
御书歌
作者：屈大均
朝代：清
体裁：古风

先皇昔爱松风吼，时作松风字如斗。铁画银钩草带真，宣庙神宗同一手。国变馀君大布衣，兼金购得御书归。日日焚香瞻圣藻，天门龙跳见天威。手种苍松何礧砢，松髯看似龙髯堕。皮经岁月长斑鳞，子为乾坤留硕果。血泪风吹无尽时，枯枝复似海棠枝。岁寒不为君王改，节苦惟应天地知。华阳昔种苍松盛，白衣宰相言符命。一身前后事齐梁，有愧松风清且劲。君今对越松风字，先帝威灵应鉴只。千秋御气托茅茨，一片神光生玉玺。殷勤拂拭绝纤埃，芳辣三薰恐蠹来。异日黄纱笼入献，文华殿里待重开。二字煌煌如大训，九宾肃肃设平台。
徭歌
作者：屈大均
朝代：清
体裁：古风

盘瓠荒祠盘瓠峒，诸徭男女歌相送。裙衫染黑大家同，绒绣花连大头凤。峰田火粒早收成，为赛社王多酒瓮。山狸肌作木瓜香，竹鼬肉如绵絮松。官催刀税到兰和，绝嫩鹿茸先纳贡。
微雨
作者：屈大均
朝代：清
体裁：五言律诗

微雨井泉发，闺人汲未劳。水寒方有气，山暖欲生膏。猎火乾逾起，炊烟湿不高。野夫尊草服，相见只江皋。
忆与田李二君秋日宴集雁门有作
作者：屈大均
朝代：清
体裁：七言律诗

榆中欲往且回鞭，令节飞觞向朔天。黄菊未开重九后，清霜已落季秋前。纷纷翠袖筝琵咽，一一金盘雉兔鲜。两载边关多乐事，雄文独未勒燕然。
忆代姬
作者：屈大均
朝代：清

梅子山连大别长，代姬坟上草新香。三开挟尔归南海，五岭从予至汉阳。命薄自应先晓露，魂孤莫漫涉清湘。怀中孩笑愁相伴，何处黄泉是故乡。惨淡风沙上玉颜，当年哭度雁门关。女君亦是秦川产，夫婿频将粤海还。青草未能消瘴毒，白杨那得种乡山。凄凄汉口清秋月，长为魂归照佩环。
忆代姬·其一
作者：屈大均
朝代：清
体裁：七言律诗

梅子山连大别长，代姬坟上草新香。三开挟尔归南海，五岭从予至汉阳。命薄自应先晓露，魂孤莫漫涉清湘。怀中孩笑愁相伴，何处黄泉是故乡。
忆代姬·其二
作者：屈大均
朝代：清
体裁：七言律诗

惨淡风沙上玉颜，当年哭度雁门关。女君亦是秦川产，夫婿频将粤海还。青草未能消瘴毒，白杨那得种乡山。凄凄汉口清秋月，长为魂归照佩环。
忆天台有寄
作者：屈大均
朝代：清
体裁：五言律诗

石梁横碧天，上有百重泉。昨梦随明月，同君蹑紫烟。闻箫桐柏下，拂剑斗牛边。孤鹤飞何处，回看阻霅川。
忆少年
作者：屈大均
朝代：清
体裁：词

萧萧秋雨，萧萧落叶，凄凉如此。愁人欲归去，奈云山千里。嘹呖边鸿空羡尔。任双栖、白蘋红芷。长贫易漂泊，把恩情如水。
忆少年
作者：屈大均
朝代：清
体裁：词

青青芳草，青青杨柳，青青山色。愁人独如雪，为多情头白。镜里桃花曾太赤。更何时、玉颜如昔。春光可长驻，奈醇醪无力。
忆旧游·东湖感旧有作
作者：屈大均
朝代：清
体裁：词

记花中放舸，竹下飞觞，当日嬉游。未尽狂歌兴，苦山公要去，奏事螭头。暮烟已隐金谷，馀得懊侬楼。叹粉黛难灰，松杉易拱，几度高秋。风流。更谁与，镇日日弹棋，夜夜藏钩。恨绝如泥惯，令太常妻小，空白霜头。一声雍子悲涕，猿啸助啾啾。与别鹄离鸾，兰闺一一同泪流。
忆旧游·寄朱竹垞太史
作者：屈大均
朝代：清
体裁：词

记河阴祖帐，广武分襟，列坐妖娆。未厌笙歌曲，又鞭梢北指，京路迢遥。凤池自转供奉，芳讯断琼瑶。恨骏骨初收，蛾眉已妒，忽坠云霄。相要。待君处，是四百东樵。七十西樵。更好荔枝熟，与玉柈堆满，香柚甘蕉。谁教素手分取，金液酒中调。纵美让并州，花娘未必无姓晁。
忆易酒
作者：屈大均
朝代：清
体裁：五言绝句

昔过紫荆关，尝饮易州酒。滑辣胜葡萄，至今难上口。
忆汉月
作者：屈大均
朝代：清
体裁：词

白碧红绯相向。春在瓶中娇养。枝枝不必翠林旁，自有雨情烟状。佳人金屋少，空艳世、有谁幽赏。一根一叶已倾城，迎尔那辞兰桨。
忆汉月·华山玉井间作
作者：屈大均
朝代：清
体裁：词

仙女洗头何处。廿八寒潭长去。衣翻十丈白芙蕖，笑落一天香语。多情应醉我，斟满了、玉浆如乳。井中冰藕乞双枝，相逐要生毛羽。
忆王孙·草
作者：屈大均
朝代：清
体裁：词

风吹一夜即萋萋。未到裙腰路已迷。肠断离人日向西。带香泥。狼藉春光任马蹄。
忠养堂书怀
作者：屈大均
朝代：清

无才不敢恨长贫，老大惟知与道亲。几杖高堂多古物，衣冠中土有遗人。碧梧早落过芳岁，黄菊迟开及好春。绕屋云山无路入，一家鸡犬自先秦。雨过山堂秋气新，书声日日接西邻。陶公纸笔争儿女，茅氏瓜蔬笑客人。缸底醇醪多日尽，镜中哀貌几时春。寻常古几当花隐，白首韩康有老亲。
忠养堂书怀·其一
作者：屈大均
朝代：清
体裁：七言律诗

无才不敢恨长贫，老大惟知与道亲。几杖高堂多古物，衣冠中土有遗人。碧梧早落过芳岁，黄菊迟开及好春。绕屋云山无路入，一家鸡犬自先秦。
忠养堂书怀·其二
作者：屈大均
朝代：清
体裁：七言律诗

雨过山堂秋气新，书声日日接西邻。陶公纸笔争儿女，茅氏瓜蔬笑客人。缸底醇醪多日尽，镜中哀貌几时春。寻常古几当花隐，白首韩康有老亲。
念奴娇·潼关感旧
作者：屈大均
朝代：清
体裁：词

黄流呜咽，与悲风、昼夜声沉潼谷。天府突然称四塞，更有关门东束。未练全军，中涓催战，孤注无边腹。阌乡秋蚤。乍寒新鬼频哭。谁念司马当年，魂招不返、与贼长相逐。麾下兴平馀大将，难作长城河曲。朔骑频来，秦弓未射，已把南朝覆。乌鸢饥汝，国殇今已无肉。
念奴娇·秣陵吊古
作者：屈大均
朝代：清
体裁：词

萧条如此，更何须、苦忆江南佳丽。花柳何曾迷六代，只为春光能醉。玉笛风朝，金笳霜夕，吹得天憔悴。秦淮波浅，忍含如此清泪。任尔燕子无情，飞归故国，又怎忘兴替。虎踞龙盘那得久，莫又苍苍王气。灵谷梅花，蒋山松树，未识何年岁。石人犹在，问君多少能记。
念奴娇·荷叶
作者：屈大均
朝代：清
体裁：词

穿波初叶，似钱时、已有明珠无数。红白难知那一种，解为佳人先吐。白鹭东西，紫鸳南北，争戏田田处。香罗全展，摘裁裙子应许。记得西子湖边，冰蟾已上，犹唱菱歌去。欲取丝丝缠玉臂，那管芙蓉无主。斜倚冰盘，静摇风佩，谁戏莲心苦。团圆须蚤，冷飙容易侵汝。
念奴娇·追和龚蘅圃喜予移家白门之作
作者：屈大均
朝代：清
体裁：词

昔年浮宅，向金陵曾住，莫愁湖口。最是钟山黄紫色，未遣蓬窗辜负。上岸牵舟，傍桥作屋，儿女同鱼罶。殷勤公子，笑馈莺边春酒。更将画舸相迎，秦淮人至，新曲歌红藕。正值灯船箫鼓起，廿四航间如昼。彻夜游欢，天明忽隔，庾岭梅花口。相思长在，汝南无数烟柳。
念奴娇·食槟榔
作者：屈大均
朝代：清
体裁：词

重重叶叶，又椰心一片，穿成双蝶。灰杂乌爹添多少，要取津红如血。枣子皮甜，玉儿心白，细嚼成琼屑。妃唇甘滑，带脂安得常啮。中酒更进金柈，兼探红袖，香爱氤氲绝。玉女天浆如水涌，渣滓教君都咽。紫穗三花，绿房千子，会向朱崖掇。园园都买，不愁黎女来夺。
忻口
作者：屈大均
朝代：清
体裁：五言律诗

忻口孤城在，横当晋上游。上包宁武戍，河绕秀容楼。设伏宜天险，防边及早秋。太原此门户，诸将莫轻裘。
怀二配
作者：屈大均
朝代：清

美人相别久，清夜寐难安。两影花边暗，双魂月下寒。香犹怀抱在，情以岁时宽。小小诸儿女，谁扶过药栏。萝里过三春，悲思泪澈巾。月沉珠浦女，花堕玉楼人。绢上容颜旧，奁中翰墨新。有儿在文葆，孩笑向谁亲。
怀二配·其一
作者：屈大均
朝代：清
体裁：五言律诗

美人相别久，清夜寐难安。两影花边暗，双魂月下寒。香犹怀抱在，情以岁时宽。小小诸儿女，谁扶过药栏。
怀二配·其二
作者：屈大均
朝代：清
体裁：五言律诗

萝里过三春，悲思泪澈巾。月沉珠浦女，花堕玉楼人。绢上容颜旧，奁中翰墨新。有儿在文葆，孩笑向谁亲。
怀仙曲
作者：屈大均
朝代：清
体裁：七言律诗

花入高云月上天，美人相继作飞仙。棺中彩履留何处，台上青禽去几年。织锦悔教来粤峤，鸣筝休更问秦川。鸳鸯最是多愁思，未到黄泉已化烟。
怀伟公
作者：屈大均
朝代：清
体裁：七言律诗

岁暮怜君匹马轻，干人未免仗才名。三丧何处求蒿里，十口无归在穗城。处处山川含剑气，年年市井有箫声。艰难我亦频为客，白首栖迟尚未成。
怀同岑
作者：屈大均
朝代：清
体裁：古风

空翠洞庭阴，松风吹满林。白云不可见，日与数峰深。闻在毛女洞，时时拂素琴。秋来摘朱橘，霜露湿衣襟。
怀吴客
作者：屈大均
朝代：清
体裁：五言律诗

勇绝吴阊客，纵横击剑时。多仇惟伍子，无力是要离。患难终能免，飘零更不辞。从谁乞浆饮，渔父莫令知。
怀嘉兴周青士缪天自
作者：屈大均
朝代：清

嘉禾高士在，门径尽花林。不逐鸳鸯去，那知菡萏深。一从船上别，三向镜中寻。长水连双带，牵人日夜心。一棹自秋泾，穿桥出杳冥。朝辞学绣里，暮至弄珠亭。不寐因明月，相思是洞庭。湖中山影少，祗有一螺青。燕梢船太小，祗载美人心。影向花中得，香从镜里寻。白鸥分独宿，黄叶代悲吟。几夕当明月，因君一鼓琴。往日招寻处，春波与月波。桃花西子里，锦带大夫河。玉乳秋梨好，霜螯冻蟹多。花帆亭咫尺，清夜亦相过。
怀嘉兴周青士缪天自·其一
作者：屈大均
朝代：清
体裁：五言律诗

嘉禾高士在，门径尽花林。不逐鸳鸯去，那知菡萏深。一从船上别，三向镜中寻。长水连双带，牵人日夜心。
怀嘉兴周青士缪天自·其三
作者：屈大均
朝代：清
体裁：五言律诗

燕梢船太小，祗载美人心。影向花中得，香从镜里寻。白鸥分独宿，黄叶代悲吟。几夕当明月，因君一鼓琴。
怀嘉兴周青士缪天自·其二
作者：屈大均
朝代：清
体裁：五言律诗

一棹自秋泾，穿桥出杳冥。朝辞学绣里，暮至弄珠亭。不寐因明月，相思是洞庭。湖中山影少，祗有一螺青。
怀嘉兴周青士缪天自·其四
作者：屈大均
朝代：清
体裁：五言律诗

往日招寻处，春波与月波。桃花西子里，锦带大夫河。玉乳秋梨好，霜螯冻蟹多。花帆亭咫尺，清夜亦相过。
怀寄湖南尹叟
作者：屈大均
朝代：清
体裁：五言律诗

汨罗人已没，谁复采江蓠。春水又云满，孤舟安所之。风沉渔父笛，花落女英祠。憔悴无相识，惟应读楚辞。
怀山阴祁六
作者：屈大均
朝代：清
体裁：五言律诗

贺监湖边月，风流忆舞筵。星河花外转，楼阁镜中悬。长袖纷留客，清歌但采莲。此时君见赠，西子沼吴篇。
怀悬公
作者：屈大均
朝代：清
体裁：五言律诗

闻尔莲花客，新栖铜井山。飞泉为玉麈，明月满松关。戎马时方急，罗浮我欲还。相思蓬海隔，流泪损朱颜。
怀悬公
作者：屈大均
朝代：清

闻尔莲花客，新栖铜井山。飞泉为玉麈，明月满松？。戎马时方急，罗浮我欲还。相思蓬海隔，流泪损朱颜。
怀朱十
作者：屈大均
朝代：清
体裁：古风

罗浮禽五色，绛羽是君王。偶厌三珠树，翩翩下大荒。经年不饮啄，万里空烟霜。有友芝田畔，相思殊未央。
怀李生哺园
作者：屈大均
朝代：清
体裁：七言绝句

之子娱亲有一园，竹花桐实绕芳萱。白门多少慈乌鸟，反哺如君更不言。
怀桂林
作者：屈大均
朝代：清
体裁：七言律诗

太华儿孙在桂林，参天笋石总森森。东西柱向穿山出，左右江连峤水深。光禄堂前曾酌酒，伏波岩上复鸣琴。军书一卷留苔藓，他日思从洞口寻。
怀梅上人
作者：屈大均
朝代：清
体裁：五言律诗

此日惟禅寂，干戈满海滨。悲欢能累道，贫贱易违亲。孤月先秋冷，群峰过雨新。一灯林壑夕，迟我作山邻。
怀沈武功
作者：屈大均
朝代：清

勾吴多好友，不及尔情深。昔见如琼树，相依苦雅琴。愁生落花处，梦绕包山阴。吟咏内书罢，松风吹好音。炎方风气异，秋尽始知秋。桐叶方飘户，梅花已满楼。故人多秀水，之子在中洲。白露滋兰芷，应含八咏愁。之子日思我，书来天一涯。飞归南海鹤，长绕北堂花。母在小天姥，妻亡阴丽华。人间欲无意，禅寂向烟霞。
怀沈武功
作者：屈大均
朝代：清

卿本佳人自不知，相逢蔓草露零时。殷勤问我离骚赋，欲共潇湘采竹枝。怅望湖天祗去鸿，洞庭花映白云空。银鱼一尺春来美，欲寄相思秀水东。
怀沈武功·其一
作者：屈大均
朝代：清
体裁：五言律诗

勾吴多好友，不及尔情深。昔见如琼树，相依苦雅琴。愁生落花处，梦绕包山阴。吟咏内书罢，松风吹好音。
怀沈武功·其一
作者：屈大均
朝代：清
体裁：七言绝句

卿本佳人自不知，相逢蔓草露零时。殷勤问我离骚赋，欲共潇湘采竹枝。
怀沈武功·其三
作者：屈大均
朝代：清
体裁：五言律诗

之子日思我，书来天一涯。飞归南海鹤，长绕北堂花。母在小天姥，妻亡阴丽华。人间欲无意，禅寂向烟霞。
怀沈武功·其二
作者：屈大均
朝代：清
体裁：七言绝句

怅望湖天祗去鸿，洞庭花映白云空。银鱼一尺春来美，欲寄相思秀水东。
怀沈武功·其二
作者：屈大均
朝代：清
体裁：五言律诗

炎方风气异，秋尽始知秋。桐叶方飘户，梅花已满楼。故人多秀水，之子在中洲。白露滋兰芷，应含八咏愁。
怀沙亭独坐有作
作者：屈大均
朝代：清

宴坐山手动一年，光风霁月本非禅。无言最与梅花似，开落教人见自然。咫尺江门有我师，依依孀母白头时。文章直与天无作，画破鸿濛笑宓羲。一片神明在玉琴，图书先得古人深。天边况有团圆月，流出寒光是此心。
怀沙亭独坐有作·其一
作者：屈大均
朝代：清
体裁：七言绝句

宴坐山手动一年，光风霁月本非禅。无言最与梅花似，开落教人见自然。
怀沙亭独坐有作·其三
作者：屈大均
朝代：清
体裁：七言绝句

一片神明在玉琴，图书先得古人深。天边况有团圆月，流出寒光是此心。
怀沙亭独坐有作·其二
作者：屈大均
朝代：清
体裁：七言绝句

咫尺江门有我师，依依孀母白头时。文章直与天无作，画破鸿濛笑宓羲。
怀浙东毛君
作者：屈大均
朝代：清
体裁：七言律诗

萧山才子推毛蔡，可惜风流出处分。翁主不将黄鹄举，夷光空与紫鸯群。耶溪香满非荷叶，镜水光多是白云。宫体只今谁绝艳，六朝人在定怜君。
怀灏灵楼
作者：屈大均
朝代：清

云边长忆灏灵楼，峰似莲花朵朵浮。玉井上通东井宿，天河下接浊河流。高高仙掌正当楼，云际双垂白帝旒。汉柏唐松苍翠甚，不须烟雨已成秋。春赛人多向岳宫，纷纷鸡鞠是秦风。楼中白帝筝琶绕，妓女边妆队队同。
怀灏灵楼·其一
作者：屈大均
朝代：清
体裁：七言绝句

云边长忆灏灵楼，峰似莲花朵朵浮。玉井上通东井宿，天河下接浊河流。
怀灏灵楼·其三
作者：屈大均
朝代：清
体裁：七言绝句

春赛人多向岳宫，纷纷鸡鞠是秦风。楼中白帝筝琶绕，妓女边妆队队同。
怀灏灵楼·其二
作者：屈大均
朝代：清
体裁：七言绝句

高高仙掌正当楼，云际双垂白帝旒。汉柏唐松苍翠甚，不须烟雨已成秋。
怀蔡大敬
作者：屈大均
朝代：清
体裁：七言律诗

越王自昔多君子，意气相传直至君。月向湘湖争皎洁，花从梅市失清芬。无穷香草归词赋，不尽愁心与水云。佳丽最怜西子地，生才长有凤凰群。
怀西岳
作者：屈大均
朝代：清

二华金天配，千峰白帝孙。莲花标玉井，箭栝出天门。日月悬仙掌，云霞荡玉盆。何当登绝顶，一望尽中原。有客来相告，曾攀玉女松。黄河吞八水，白雪倒千峰。树绕秦关暗，云遮汉畤重。从今携手去，夜夜宿芙蓉。
怀西岳·其一
作者：屈大均
朝代：清
体裁：五言律诗

二华金天配，千峰白帝孙。莲花标玉井，箭栝出天门。日月悬仙掌，云霞荡玉盆。何当登绝顶，一望尽中原。
怀西岳·其二
作者：屈大均
朝代：清
体裁：五言律诗

有客来相告，曾攀玉女松。黄河吞八水，白雪倒千峰。树绕秦关暗，云遮汉畤重。从今携手去，夜夜宿芙蓉。
怀迦陵
作者：屈大均
朝代：清
体裁：五言律诗

尔亦罗浮鹤，飘飖历海天。别来珠树上，望断镜湖边。风雨春将暮，干戈书未传。龙眠山上月，几夕照安禅。
怅望为家礼部兄贲士兵部兄泰士作
作者：屈大均
朝代：清
体裁：七言律诗

怅望滇南杀气凝，十年龙血已成冰。红霞尚自依行殿，白草无从问义陵。诸葛但教兄弟在，文渊应见帝王兴。艰难六诏归来日，花萼名高世所称。
思乡水
作者：屈大均
朝代：清
体裁：七言绝句

水亦思乡向故山，人流不似水流还。人流若似思乡水，那有离愁在世间。
怨三三·鹿葱
作者：屈大均
朝代：清
体裁：词

三山港口掣花蓝。只买宜男。朵朵凌朝喜半含。髻鬟上、可双簪。休教鹿子来衔。这萱草、根茎总甘。好黛色重添。和伊争绿。掩映江南。
怨歌
作者：屈大均
朝代：清

一春多泪痕，苔上无人扫。化作断肠花，复为断肠草。昔愁杜鹃多，今恨杜鹃少。杜鹃为我啼，莫惜到天晓。苦爱猿啼好，猿啼易断肠。断肠今已矣，化作望夫冈。
怨歌
作者：屈大均
朝代：清

荧荧女茎枝，岁寒难自好。昔为甘鞠花，今作苦薏草。饵君金精花，能令发不白。祗恐相见时，恩情非夙昔。妾为水中蘋，君作水中藻。一浮与一沈，花叶难相保。日南汗如浆，日北纩如霜。天既有寒燠，人岂无炎凉。与欢百年期，缠绵无已时。在木为女萝，在草为兔丝。
怨歌·其一
作者：屈大均
朝代：清
体裁：五言绝句

一春多泪痕，苔上无人扫。化作断肠花，复为断肠草。
怨歌·其一
作者：屈大均
朝代：清
体裁：五言绝句

荧荧女茎枝，岁寒难自好。昔为甘鞠花，今作苦薏草。
怨歌·其三
作者：屈大均
朝代：清
体裁：五言绝句

妾为水中蘋，君作水中藻。一浮与一沈，花叶难相保。
怨歌·其三
作者：屈大均
朝代：清
体裁：五言绝句

苦爱猿啼好，猿啼易断肠。断肠今已矣，化作望夫冈。
怨歌·其二
作者：屈大均
朝代：清
体裁：五言绝句

昔愁杜鹃多，今恨杜鹃少。杜鹃为我啼，莫惜到天晓。
怨歌·其二
作者：屈大均
朝代：清
体裁：五言绝句

饵君金精花，能令发不白。祗恐相见时，恩情非夙昔。
怨歌·其五
作者：屈大均
朝代：清
体裁：五言绝句

与欢百年期，缠绵无已时。在木为女萝，在草为兔丝。
怨歌·其四
作者：屈大均
朝代：清
体裁：五言绝句

日南汗如浆，日北纩如霜。天既有寒燠，人岂无炎凉。
恭谒三大忠祠
作者：屈大均
朝代：清

宋代江山今已非，海门阴雨见龙旂。中华此度君臣尽，万国何年玉帛归。地有三公为岳渎，天馀一客在芝薇。南园俎豆凄凉甚，欲识忠魂是落晖。祠堂寂寞越城边，一片风吹绿草烟。词客旧多亡国恨，骚人今有礼魂篇。将军力向天风尽，丞相心为海日悬。羡绝当年孙典籍，太平先在圣人前。
恭谒三大忠祠·其一
作者：屈大均
朝代：清
体裁：七言律诗

宋代江山今已非，海门阴雨见龙旂。中华此度君臣尽，万国何年玉帛归。地有三公为岳渎，天馀一客在芝薇。南园俎豆凄凉甚，欲识忠魂是落晖。
恭谒三大忠祠·其二
作者：屈大均
朝代：清
体裁：七言律诗

祠堂寂寞越城边，一片风吹绿草烟。词客旧多亡国恨，骚人今有礼魂篇。将军力向天风尽，丞相心为海日悬。羡绝当年孙典籍，太平先在圣人前。
恶少
作者：屈大均
朝代：清
体裁：五言律诗

长箭短刀鋋，幽并恶少年。马头悬落日，鹰眼射高天。并饮桃花店，齐弹白纻弦。胡姬量酒罢，调笑索金钱。
悔不
作者：屈大均
朝代：清
体裁：五言律诗

悔不从卿死，欢娱向夜台。空闺形影在，白日梦魂来。夕鸟惊风叶，秋虫泣露苔。人间今已矣，何处是蓬莱。
悲幽操
作者：屈大均
朝代：清
体裁：古风

昊天嗟嗟兮，何今其盲。昼不见日兮，吾无以为光。夜不见月兮，吾无以为明。昊天嗟嗟兮，吾无日月之照临，将与鬼怪而争行。长跪兮扶桑，稽首兮东皇，愿将日兮出东方。有日兮自有月，太阴兮自随太阳。
悼昭平夫人季刘
作者：屈大均
朝代：清

梅花自嫁接舆来，一片冰清映玉台。姓字频馨高士传，诗歌未畅美人才。悲同窃药归蟾魄，幸匪留珠在蚌胎。于役不曾耽日月，恐君愁望白龙堆。命薄相将叹不辰，冰霜食尽碧山贫。赁舂频失侯光侣，磨镜空馀孺子身。姑服未终祥禫日，女行方及摽梅春。平生淑俪难偕老，泪滴糟糠又一人。廿载鸡栖类伏雌，牛衣相对总凄其。英雄蹭蹬饥寒日，儿女绸缪老大时。后死黔娄谁作诔，长鳏沐犊但含悲。只今凫雁无心弋，风雨平明卧起迟。多病芙蓉易白头，先姑逮事苦晨羞。犹能四十非朝槿，未是东西作御沟。去日长啼忧犬子，生时均养累尸鸠。中年已丧三徐淑，别鹄离鸾总一丘。
悼昭平夫人季刘·其一
作者：屈大均
朝代：清
体裁：七言律诗

梅花自嫁接舆来，一片冰清映玉台。姓字频馨高士传，诗歌未畅美人才。悲同窃药归蟾魄，幸匪留珠在蚌胎。于役不曾耽日月，恐君愁望白龙堆。
悼昭平夫人季刘·其三
作者：屈大均
朝代：清
体裁：七言律诗

廿载鸡栖类伏雌，牛衣相对总凄其。英雄蹭蹬饥寒日，儿女绸缪老大时。后死黔娄谁作诔，长鳏沐犊但含悲。只今凫雁无心弋，风雨平明卧起迟。
悼昭平夫人季刘·其二
作者：屈大均
朝代：清
体裁：七言律诗

命薄相将叹不辰，冰霜食尽碧山贫。赁舂频失侯光侣，磨镜空馀孺子身。姑服未终祥禫日，女行方及摽梅春。平生淑俪难偕老，泪滴糟糠又一人。
悼昭平夫人季刘·其四
作者：屈大均
朝代：清
体裁：七言律诗

多病芙蓉易白头，先姑逮事苦晨羞。犹能四十非朝槿，未是东西作御沟。去日长啼忧犬子，生时均养累尸鸠。中年已丧三徐淑，别鹄离鸾总一丘。
悼梁氏文姞
作者：屈大均
朝代：清

二八归予好，夭桃性早华。尚悬明镜月，未叠锦衾霞。在褓双雏小，当檐一垒斜。啾啾谁哺汝，毛羽渐纷葩。化为烟与雾，梦里日氤氲。烛已花间灭，琴犹月下闻。魂应哀鞠子，影定绕慈君。父息情无极，悲啼向一坟。顾复无常母，孤儿最可怜。扶床方四岁，饮乳未三年。日日黄肠侧，双双白首边。一秋情抱恶，无曲与冰弦。少小青春日，行行细马驮。随夫冲雨雪，抱子涉风波。色以餐桃好，情于割肉多。悔予长搦管，未暇画双蛾。
悼梁氏文姞·其一
作者：屈大均
朝代：清
体裁：五言律诗

二八归予好，夭桃性早华。尚悬明镜月，未叠锦衾霞。在褓双雏小，当檐一垒斜。啾啾谁哺汝，毛羽渐纷葩。
悼梁氏文姞·其三
作者：屈大均
朝代：清
体裁：五言律诗

顾复无常母，孤儿最可怜。扶床方四岁，饮乳未三年。日日黄肠侧，双双白首边。一秋情抱恶，无曲与冰弦。
悼梁氏文姞·其二
作者：屈大均
朝代：清
体裁：五言律诗

化为烟与雾，梦里日氤氲。烛已花间灭，琴犹月下闻。魂应哀鞠子，影定绕慈君。父息情无极，悲啼向一坟。
悼梁氏文姞·其四
作者：屈大均
朝代：清
体裁：五言律诗

少小青春日，行行细马驮。随夫冲雨雪，抱子涉风波。色以餐桃好，情于割肉多。悔予长搦管，未暇画双蛾。
悼萧山来成夫
作者：屈大均
朝代：清

苦忆来高士，林居日寂寥。茅茨犹故国，絺绤亦前朝。拥絮寒王霸，持蔬槁鲍焦。故人先殉节，泪尽渡东桥。柳桥桥下水，长为故人清。东海惟知义，西山岂好名。诸生从草野，一死激公卿。与尔皆奇节，深予想慕情。
悼萧山来成夫·其一
作者：屈大均
朝代：清
体裁：五言律诗

苦忆来高士，林居日寂寥。茅茨犹故国，絺绤亦前朝。拥絮寒王霸，持蔬槁鲍焦。故人先殉节，泪尽渡东桥。
悼萧山来成夫·其二
作者：屈大均
朝代：清
体裁：五言律诗

柳桥桥下水，长为故人清。东海惟知义，西山岂好名。诸生从草野，一死激公卿。与尔皆奇节，深予想慕情。
悼马
作者：屈大均
朝代：清
体裁：七言律诗

与尔苍梧数溃围，艰难得逐大军归。金疮乍合频思战，画角才吹便欲飞。三岁龙驹方早壮，两年香稻亦偏肥。无端一蹶骁腾失，泪滴空鞍葬落晖。
惜双双令
作者：屈大均
朝代：清
体裁：词

蝶去蝶来如有语。愁脉脉，无心听汝。血泪多如许。乱飞红豆如红雨。矑中定长相思树。谁击碎、珊瑚无数。欲把千丝缕。尽穿试遣莺衔去。
惜秋华·木芙蓉
作者：屈大均
朝代：清
体裁：词

莫拒秋霜，任重台独瓣，红衣都染。乍得露华，新幢更添娇艳。凌晨已作酡颜，醉滴滴、天浆未厌。堪念。念芙蓉制裳，湘累得占。朵朵暮还敛。待明朝酲解，把薄胭脂点。恨水浅。照不彻、镜云微掩。何人见尔关情。折数朵、寄来相赚。那敢。怕鸳鸯、露栖蒹菼。
惜纷飞
作者：屈大均
朝代：清
体裁：词

事到伤心无可诉。花落从他满路。此恨非风雨。东皇自是难为主。片片随波无一语。化作浮萍自取。应识相思处。梦将香梦东西去。
惜纷飞·红豆
作者：屈大均
朝代：清
体裁：词

开盒愁将红豆数。滋味应知带苦。泥里休抛取。怕他生作相思树。珠泪何年频化汝。颗颗盘中不住。欲付黄莺去。天涯衔向多情处。
惜黄花慢
作者：屈大均
朝代：清
体裁：词

送送魂销。正暮山淡淡，寒水萧萧。就车不顾，劝觞未酹，悲歌变羽，怒发冲飙。素冠宾客纷流涕，白虹贯、斜日光摇。怕过桥。马惊豫子，鱼怪王条。夫人匕首横腰。正撞钟御殿，贡匣趋朝。大王环柱，美人鼓瑟，屏风奋越，衣断单绡。未应竖子同生劫，渐离好、怎不相邀。况素要。毅魂费尔空招。
惠州王太守入罗浮寻梅花村不得用子瞻松风亭下梅花诗原韵有作予为和之
作者：屈大均
朝代：清
体裁：古风

水帘洞口梅花村，梅花不见馀冰魂。美人已随明月没，依稀缟衣来黄昏。翠羽啾嘈怨幽谷，白云黯淡愁荒园。使君苦寻千万树，一冬冲雪忘寒温。急须更植遍岩壑，依之吐纳扶桑暾。尽教玉女插云髻，复为老人遮松门。千秋梅花作汤沐，四百君当闻此言。一罗一浮再开辟，花时招我倾清尊。
惠浣堂成赋谢惠州王使君
作者：屈大均
朝代：清

俸钱分得玉壶冰，堂搆城南力未胜。筑有伯夷为太守，居非仲子在于陵。燕衔莺粟香泥结，萱树兰房黛色凝。五柳三槐春未已，使君膏泽到云仍。东樵未得遂幽居，南郭依然作敝庐。仲举肯先看孺子，文翁知最爱相如。频将金错资开径，待化丹砂润著书。裴冕林塘应更卜，主人情甚浣花渔。
惠浣堂成赋谢惠州王使君·其一
作者：屈大均
朝代：清
体裁：七言律诗

俸钱分得玉壶冰，堂搆城南力未胜。筑有伯夷为太守，居非仲子在于陵。燕衔莺粟香泥结，萱树兰房黛色凝。五柳三槐春未已，使君膏泽到云仍。
惠浣堂成赋谢惠州王使君·其二
作者：屈大均
朝代：清
体裁：七言律诗

东樵未得遂幽居，南郭依然作敝庐。仲举肯先看孺子，文翁知最爱相如。频将金错资开径，待化丹砂润著书。裴冕林塘应更卜，主人情甚浣花渔。
惠阳娱江亭作
作者：屈大均
朝代：清
体裁：五言律诗

惠阳为客久，酒尽最愁时。已有凉蝉咽，还馀落叶悲。江吞湖水浅，舟出浦沙迟。风好无帆席，飞飞羡鹭鹚。
愁
作者：屈大均
朝代：清
体裁：五言律诗

养生苦不早，四十更情深。亲在宁言老，愁多欲废吟。天长迷朔雁，月冷急秋砧。泪向他乡尽，将归更满襟。
愁
作者：屈大均
朝代：清
体裁：五言律诗

愁心无可寄，花落断肠边。人逐双流水，春归一片烟。寒依香炭坐，暖拥素书眠。琴匣蛛丝满，弹时记去年。
意难忘·自宣府将出塞作
作者：屈大均
朝代：清
体裁：词

山转云中。问花园上下，萧后遗宫。鸳鸯双泺在，木业四楼空。洋河雪，纥干风。愁不度居庸。恨一春、战云惨淡，直接辽东。挥鞭且莫匆匆。爱笳吹兜勒，边女唇红。驼鞍眠正暖，马乳饮还浓。休出口，奋雕弓。更奋取胡骢。料数奇，徒然猿臂，白首难封。
感事
作者：屈大均
朝代：清

茫茫一岛是天留，父子经营作首丘。亮在自能存社稷，横来那得更王侯。君臣不肯归鱼腹，舟楫从教到石头。恨绝生降虚百战，桓文事业委东流。堂搆徒劳四十春，虚无宫阙有金银。乾坤不没凭孤屿，日月长存赖一人。事败自应同正命，时危那得作遗臣。三千尚可收馀烬，力为亡诸更破秦。神华缥缈蜃楼中，吐纳风涛有汉宫。一代波臣持日月，十年海外尽英雄。书王虚拟春秋事，窃帝难成割据功。五百岂关无死士，将军不欲令名终。市井多年作隐沦，不须东海更逃秦。英雄自古元无主，华夏而今岂有人。憔悴空教渔父笑，佯狂合与酒徒亲。沧浪清绝无缨濯，散发风前重怆神。
感事·其一
作者：屈大均
朝代：清
体裁：七言律诗

茫茫一岛是天留，父子经营作首丘。亮在自能存社稷，横来那得更王侯。君臣不肯归鱼腹，舟楫从教到石头。恨绝生降虚百战，桓文事业委东流。
感事·其三
作者：屈大均
朝代：清
体裁：七言律诗

神华缥缈蜃楼中，吐纳风涛有汉宫。一代波臣持日月，十年海外尽英雄。书王虚拟春秋事，窃帝难成割据功。五百岂关无死士，将军不欲令名终。
感事·其二
作者：屈大均
朝代：清
体裁：七言律诗

堂搆徒劳四十春，虚无宫阙有金银。乾坤不没凭孤屿，日月长存赖一人。事败自应同正命，时危那得作遗臣。三千尚可收馀烬，力为亡诸更破秦。
感事·其四
作者：屈大均
朝代：清
体裁：七言律诗

市井多年作隐沦，不须东海更逃秦。英雄自古元无主，华夏而今岂有人。憔悴空教渔父笑，佯狂合与酒徒亲。沧浪清绝无缨濯，散发风前重怆神。
感皇恩·煎香
作者：屈大均
朝代：清
体裁：词

熟结水沉同，煎宜火细。不取香烟取香气。氤氲一缕，不作巫云苍翠。味生空里令人醉。日暖尚熏，夜深难睡。四下风帘恐凉吹。鸪斑半烬，片片总留芳蜕。岕茶再浴惊精在。
愤歌
作者：屈大均
朝代：清
体裁：古风

时人皆谓我狂生，蓬头垢面纵横行。神龙变化愧无力，失水乃与蝼蚁争。哀哉天下日沉浊，孟轲好辩遭凌辱。从来君父若浮云，暮楚朝秦非反覆。我今守道诚不详，孔雀何如牛有角。
慰刘六茹病
作者：屈大均
朝代：清
体裁：五言律诗

吾道宜多病，栖迟及暮年。同心沟壑尽，受命雪霜偏。山色寒当户，河声远上天。祗应娥月好，长抱客星眠。
慰林仲子丧明
作者：屈大均
朝代：清

明在何曾丧，行教日再中。复唐须独眼，兴楚岂重瞳。甘菊曾延寿，黄精且养蒙。閒来成国语，暂与左丘同。不觉成衰谢，蹉跎变乱时。先臣悬目早，国士漆身迟。竹少孤生节，桐多半死枝。易中高用晦，为子说明夷。
慰林仲子丧明·其一
作者：屈大均
朝代：清
体裁：五言律诗

明在何曾丧，行教日再中。复唐须独眼，兴楚岂重瞳。甘菊曾延寿，黄精且养蒙。閒来成国语，暂与左丘同。
慰林仲子丧明·其二
作者：屈大均
朝代：清
体裁：五言律诗

不觉成衰谢，蹉跎变乱时。先臣悬目早，国士漆身迟。竹少孤生节，桐多半死枝。易中高用晦，为子说明夷。
慰献孟
作者：屈大均
朝代：清

四十已敦杖，未应衰谢时。病因枚叟却，忧为步兵持。薏苡餐须早，莃莶饮莫迟。先公廉洁甚，贫与负薪期。鸡骨朝来健，王戎免在床。颠虽长孺秃，足未子春伤。汉腊难忘旧，韩仇欲报长。参苓加减好，咫尺有韩康。
慰献孟·其一
作者：屈大均
朝代：清
体裁：五言律诗

四十已敦杖，未应衰谢时。病因枚叟却，忧为步兵持。薏苡餐须早，莃莶饮莫迟。先公廉洁甚，贫与负薪期。
慰献孟·其二
作者：屈大均
朝代：清
体裁：五言律诗

鸡骨朝来健，王戎免在床。颠虽长孺秃，足未子春伤。汉腊难忘旧，韩仇欲报长。参苓加减好，咫尺有韩康。
慰蒲衣
作者：屈大均
朝代：清

德耀先朝露，深君悼俪情。虽无裘褐在，讵忍水云轻。老病因儿女，艰难托舅甥。不须悲物化，曾共学无生。子荆头易白，况值悼亡时。早已伤哀乐，那堪更别离。月沉飞鹊镜，花落合欢枝。已矣谁偕隐，茫茫负戴期。幸当婚嫁毕，陶写好忘情。丝竹须安石，云山且向平。孟光多逸事，徐淑更才名。彤管人皆艳，芬芳似女贞。落叶夫人泪，哀蝉武帝悲。仙灵遗蜕早，骚些放招迟。昔我离鸾恨，殊多别鹄辞。君今伤燕婉，伺以慰哀思。
慰蒲衣·其一
作者：屈大均
朝代：清
体裁：五言律诗

德耀先朝露，深君悼俪情。虽无裘褐在，讵忍水云轻。老病因儿女，艰难托舅甥。不须悲物化，曾共学无生。
慰蒲衣·其三
作者：屈大均
朝代：清
体裁：五言律诗

幸当婚嫁毕，陶写好忘情。丝竹须安石，云山且向平。孟光多逸事，徐淑更才名。彤管人皆艳，芬芳似女贞。
慰蒲衣·其二
作者：屈大均
朝代：清
体裁：五言律诗

子荆头易白，况值悼亡时。早已伤哀乐，那堪更别离。月沉飞鹊镜，花落合欢枝。已矣谁偕隐，茫茫负戴期。
慰蒲衣·其四
作者：屈大均
朝代：清
体裁：五言律诗

落叶夫人泪，哀蝉武帝悲。仙灵遗蜕早，骚些放招迟。昔我离鸾恨，殊多别鹄辞。君今伤燕婉，伺以慰哀思。
戊辰元日作
作者：屈大均
朝代：清

忆昔先皇帝，元年此戊辰。久无王正月，徒有汉遗臣。草野私哀痛，渔樵愧隐沦。千秋殉宗社，血泪更何人。鸡鸣肃冠服，北面拜威皇。弓剑长如在，陵园不敢忘。元年犹此日，正朔更何方。有限遗臣庶，哀思泪几行。昔日煤山事，重华野死同。诸臣多藁葬，二女亦攒宫。国破非明主，人亡岂狡童。元年谁复忆，拜手五云中。鼎湖龙去久，四十又三年。神圣偏亡国，忧勤未格天。书王多史法，报主有诗篇。元祀从今始，春秋在一肩。一元过六十，复自戊辰开。王气今年转，天心昨夜回。暖风初拂柳，春色早惊梅。好为流莺尽，深深柏叶杯。元日晴明甚，寒消昧爽时。花添开岁事，莺速立春期。一室衣冠独，中华故老谁。崇桢多野史，散佚有馀悲。稚子唐巾小，双双作汉装。未能怀故国，亦解问先皇。玉几瞻天际，云旗想帝乡。戊辰年再遇，光复意何长。明年吾六十，得作伏波无。益壮先神智，全归后发肤。风云须惨淡，天地久荒芜。此日先皇泪，威灵鉴一夫。斑斑吾鬒发，已老是姿年。欲饮无吴酒，长吟只楚篇。南风吹水淡，朔雪化云鲜。采十难为养，今春早种田。夭桃三四蕊，色向岁朝新。白首偏怜汝，红妆莫笑人。琴边那有恨，酒外更无春。儿女争花胜，先簪折角巾。
戊辰元日作·其一
作者：屈大均
朝代：清
体裁：五言律诗

忆昔先皇帝，元年此戊辰。久无王正月，徒有汉遗臣。草野私哀痛，渔樵愧隐沦。千秋殉宗社，血泪更何人。
戊辰元日作·其七
作者：屈大均
朝代：清
体裁：五言律诗

稚子唐巾小，双双作汉装。未能怀故国，亦解问先皇。玉几瞻天际，云旗想帝乡。戊辰年再遇，光复意何长。
戊辰元日作·其三
作者：屈大均
朝代：清
体裁：五言律诗

昔日煤山事，重华野死同。诸臣多藁葬，二女亦攒宫。国破非明主，人亡岂狡童。元年谁复忆，拜手五云中。
戊辰元日作·其九
作者：屈大均
朝代：清
体裁：五言律诗

斑斑吾鬒发，已老是姿年。欲饮无吴酒，长吟只楚篇。南风吹水淡，朔雪化云鲜。采十难为养，今春早种田。
戊辰元日作·其二
作者：屈大均
朝代：清
体裁：五言律诗

鸡鸣肃冠服，北面拜威皇。弓剑长如在，陵园不敢忘。元年犹此日，正朔更何方。有限遗臣庶，哀思泪几行。
戊辰元日作·其五
作者：屈大均
朝代：清
体裁：五言律诗

一元过六十，复自戊辰开。王气今年转，天心昨夜回。暖风初拂柳，春色早惊梅。好为流莺尽，深深柏叶杯。
戊辰元日作·其八
作者：屈大均
朝代：清
体裁：五言律诗

明年吾六十，得作伏波无。益壮先神智，全归后发肤。风云须惨淡，天地久荒芜。此日先皇泪，威灵鉴一夫。
戊辰元日作·其六
作者：屈大均
朝代：清
体裁：五言律诗

元日晴明甚，寒消昧爽时。花添开岁事，莺速立春期。一室衣冠独，中华故老谁。崇桢多野史，散佚有馀悲。
戊辰元日作·其十
作者：屈大均
朝代：清
体裁：五言律诗

夭桃三四蕊，色向岁朝新。白首偏怜汝，红妆莫笑人。琴边那有恨，酒外更无春。儿女争花胜，先簪折角巾。
戊辰元日作·其四
作者：屈大均
朝代：清
体裁：五言律诗

鼎湖龙去久，四十又三年。神圣偏亡国，忧勤未格天。书王多史法，报主有诗篇。元祀从今始，春秋在一肩。
戍妇怨
作者：屈大均
朝代：清
体裁：五言律诗

雨过凤凰城，含愁月不明。玉关无限恨，尽在捣衣声。露网蜘蛛重，风罗蛱蝶轻。那能如蕙草，岁晚尚含荣。
戍妇辞
作者：屈大均
朝代：清
体裁：五言绝句

岁岁天山雁，衔书不到家。君看陇头雪，应念雒阳花。
戏示墨西
作者：屈大均
朝代：清

方程古墨欲收齐，磨尽松烟苦墨西。有子殷勤将代汝，研池先与洗澄泥。下笔休教风雨催，方圆尽把顶烟开。子安饮墨馀三斗，留与卿儿作赋来。卿如子墨客卿来，胶漆相依更不开。汤沐欲封君即墨，五年功在读书台。
戏示墨西·其一
作者：屈大均
朝代：清
体裁：七言绝句

方程古墨欲收齐，磨尽松烟苦墨西。有子殷勤将代汝，研池先与洗澄泥。
戏示墨西·其三
作者：屈大均
朝代：清
体裁：七言绝句

卿如子墨客卿来，胶漆相依更不开。汤沐欲封君即墨，五年功在读书台。
戏示墨西·其二
作者：屈大均
朝代：清
体裁：七言绝句

下笔休教风雨催，方圆尽把顶烟开。子安饮墨馀三斗，留与卿儿作赋来。
戏赠朱十
作者：屈大均
朝代：清
体裁：五言律诗

君爱耶溪好，扁舟去不归。荷花天上落，明月镜中飞。浣女歌新曲，鸳鸯起钓矶。鸳鸯不可得，弄水湿罗衣。
戏赠邯郸少年
作者：屈大均
朝代：清
体裁：七言绝句

邯郸公子善娱宾，玉貌樽前映塞春。欲得荆轲捐七尺，祗须宝马与佳人。
战酣歌
作者：屈大均
朝代：清

战酣易生马，上下犹如飞。铜挝舞不止，深入百重围。战酣箭已尽，自拔脑中矢。射杀一贼渠，驰归气未靡。
战酣歌·其一
作者：屈大均
朝代：清
体裁：五言绝句

战酣易生马，上下犹如飞。铜挝舞不止，深入百重围。
战酣歌·其二
作者：屈大均
朝代：清
体裁：五言绝句

战酣箭已尽，自拔脑中矢。射杀一贼渠，驰归气未靡。
戚氏
作者：屈大均
朝代：清
体裁：词

是清溪。一曲流水绕平堤。古木过城，乱花飘径使人迷。凄凄。问蒿藜。东园不见暮烟低。当时玉辇曾驻，向此垂钓乐未归。锦鲤三尺，中涓争买，重劳御手亲提。爱张星墓左，南部妖丽。全胜云西。榆柳尚有乌栖。清露咽咽，怕向白门啼。钟山好，雪馀佳气，掩映斜晖。逐花泥。咫尺旧院，芳畦脱寇，往日名齐。艳魂不散，总做流莺，一半分与棠梨。太傅风流甚，池多画舫，洞有飞梯。喜得君王丽曲，举楼台、一一乞留题。乐工老顿新翻，女真离调，亡国多淫靡。教内人、朝暮长流涕。将往事、思写悲凄。奈禁林，朔马方嘶。又弥望、毳帐绕青羝。更秦淮畔，残红片片，只衬香蹄。
戚氏·端州感旧
作者：屈大均
朝代：清
体裁：词

片帆开。又上西水向崧台。想像当年，羽幢东驻，作蓬莱。宫槐。接天街。纷纷银烛早朝催。无端白面年少，出师书奏意酸哀。五岭天险，无人分戌，控弦一夕潜来。为萧蔷变起。钩党相角，朝士惊骀。龙舸夜动喧豗。三两扈从，报国少涓埃。三宫苦、筑阳漂泊，桂角摧颓。正衔枚，爨僰一路迟回。六诏喜仗雄才。晋王再造，惠国重兴，稍作屯难云雷。又苦遭凶逆，为雠羽翼，作祸胚胎。四引楼兰铁骑，度金沙、血战磨盘开。寄命缅甸凄凉，六军愧裂，鱼服辞填海。念龙饥、谁与文君块。空呕血、诸葛时乖。又命屯、玉步难恢。恨凶渠。逼胁上云堆。自重华逝，苍梧痛哭，血泪成灰。
戴家二姬
作者：屈大均
朝代：清
体裁：五言绝句

可怜双美人，慷慨辞君掌。沉珠在井中，化为明月上。
所见
作者：屈大均
朝代：清

不将■鬌学中华，亦有胭脂似汉家。一自明妃天上落，春光留得在龙沙。多饮酡酥玉貌红，盘头大脚出辽宫。生憎走马穿花去，更打鸳鸯一弹弓。
所见
作者：屈大均
朝代：清
体裁：五言绝句

马上两蛾眉，鼙婆弄不迟。多因乳茶好，颜色似燕支。
所见·其一
作者：屈大均
朝代：清
体裁：七言绝句

不将■鬌学中华，亦有胭脂似汉家。一自明妃天上落，春光留得在龙沙。
所见·其二
作者：屈大均
朝代：清
体裁：七言绝句

多饮酡酥玉貌红，盘头大脚出辽宫。生憎走马穿花去，更打鸳鸯一弹弓。
手插梅枝得活喜赋
作者：屈大均
朝代：清
体裁：五言律诗

绿萼和枝折，乘春插即生。水留元气在，土得上膏荣。造化非无本，东皇亦有情。他时根尽发，移上玉缸轻。
打蚝歌
作者：屈大均
朝代：清

一岁蚝田两种蚝，蚝田片片在波涛。蚝生每每因阳火，相叠成山十丈高。冬月珍珠蚝更多，渔姑争唱打蚝歌。纷纷龙穴洲边去，半湿云鬟在白波。
打蚝歌·其一
作者：屈大均
朝代：清
体裁：七言绝句

一岁蚝田两种蚝，蚝田片片在波涛。蚝生每每因阳火，相叠成山十丈高。
打蚝歌·其二
作者：屈大均
朝代：清
体裁：七言绝句

冬月珍珠蚝更多，渔姑争唱打蚝歌。纷纷龙穴洲边去，半湿云鬟在白波。
扫花游·题王蒲衣子深庐
作者：屈大均
朝代：清
体裁：词

柳塘荡漾，正片片寒鸥，乱红争浴。问谁水曲。把秦人洞穴，影藏深竹。白犬黄鸡，亦爱渔郎信宿。雨新足。喜灌溉稍閒，能把书读。山翠低染屋。恁耐得青青，十眉春绿。傍檐种菊，渐参差逗出，数峰麋鹿。玉瓮霞浮，尽尔神仙厚禄。过幽谷。听莺声，又兼丝肉。
扬子江渔歌
作者：屈大均
朝代：清
体裁：五言绝句

小姑在江中，大姑在湖里。我欲作彭郎，来往江湖水。
扬州
作者：屈大均
朝代：清
体裁：五言律诗

往日江南北，鸿沟此地分。通侯虚作镇，上相但悬军。萤苑青春柳，雷塘薄暮云。玉钩斜畔望，芳草是罗裙。
扬州女儿行
作者：屈大均
朝代：清

扬州女儿雪花命，飘至炎天花不病。禺阳云气画为衣，珠海波光悬作镜。嫁得风流号璧人，关关绣颈日交亲。白发爷娘凭养老，生儿那得有金银。为妻不若为姬妾，抛掷红颜轻似叶。叶如桃叶有人争，王郎自解亲持楫。世上如无渔色人，阿翁岂免空箱箧。贫家有女即银树，一朵琼花人竞娶。女儿嫌老不登车，泣向双亲泪如雨。阿娘好语慰妖娆，秘戏欢娱得几朝。此翁早遣黄泉去，更向豪家渡鹊桥。青春不误都繇汝，即使生儿何用举。桃花不惜傍枯杨，为展春图师素女。繇来鬼伯在扬州，催命家家红粉楼。少年尚可迎桃叶，老大休教买莫愁。
扬州女儿行·其一
作者：屈大均
朝代：清
体裁：古风

扬州女儿雪花命，飘至炎天花不病。禺阳云气画为衣，珠海波光悬作镜。嫁得风流号璧人，关关绣颈日交亲。白发爷娘凭养老，生儿那得有金银。为妻不若为姬妾，抛掷红颜轻似叶。叶如桃叶有人争，王郎自解亲持楫。世上如无渔色人，阿翁岂免空箱箧。
扬州女儿行·其二
作者：屈大均
朝代：清
体裁：古风

贫家有女即银树，一朵琼花人竞娶。女儿嫌老不登车，泣向双亲泪如雨。阿娘好语慰妖娆，秘戏欢娱得几朝。此翁早遣黄泉去，更向豪家渡鹊桥。青春不误都繇汝，即使生儿何用举。桃花不惜傍枯杨，为展春图师素女。繇来鬼伯在扬州，催命家家红粉楼。少年尚可迎桃叶，老大休教买莫愁。
扬州感旧
作者：屈大均
朝代：清
体裁：五言律诗

往日芜城困，君臣总不知。频飞丞相疏，不遣靖南师。蓟北天崩后，江南穴斗时。血书三四纸，读罢泪如丝。
扬州慢
作者：屈大均
朝代：清
体裁：词

萤苑烟寒，雁池霜老，一秋懒吊隋宫。念梅花小岭，有碧血犹红。自元老，金陵不救，六朝春色，都入回中。剩无情、垂柳依依，犹弄东风。君臣一掷，蚤知他、孤注江东。恨燕子新笺，牟尼旧合，歌曲难终。二十四桥如叶，笳声苦，卷去匆匆。问雷塘燐火，光含多少英雄。
扬帆
作者：屈大均
朝代：清
体裁：五言律诗

扬帆入白云，十里水痕分。新旧潮相沓，阴晴日未曛。芙蓉犹野服，麋鹿已人群。行役虽非愿，人生亦贵勤。
扶南舟泛作
作者：屈大均
朝代：清
体裁：五言绝句

江流知几曲，尽是荔枝湾。一艇潮凫似，随潮日往还。
扶南舟泛作·其一
作者：屈大均
朝代：清
体裁：五言绝句

自来烟雨景，最是大通多。两浆迟迟度，江风未起波。
扶晨屡以紫霞茶见寄赋以答之
作者：屈大均
朝代：清
体裁：五言律诗

紫霞频见寄，香白露芽鲜。摘定先寒食，烹须就乳泉。摩娑双白甀，斟酌一青娟。岁岁封题意，殷勤感汝贤。
扶竹
作者：屈大均
朝代：清
体裁：七言绝句

扶竹枝枝亦合欢，美人持赠拟琅玕。扶桑两两花相比，更采芬馨满玉盘。
扶胥江口晚望
作者：屈大均
朝代：清
体裁：五言律诗

晚来凫雁静，疏雨过长空。山色浮天翠，渔灯散海红。须臾秋月上，摇荡虎门东。彷佛精灵出，霓旌导祝融。
折荷曲
作者：屈大均
朝代：清
体裁：五言绝句

莫倾荷上泪，莫断藕中丝。丝是侬所吐，泪是侬所垂。
抱松妇操
作者：屈大均
朝代：清
体裁：古风

妾身欲化作松树，抱松而死代松蠹。三日胶漆松为身，峨峨矗立不崩仆。龙鳞片片入凝脂，作松疣赘无穷期。乳膏下凝为琥珀，鬒发上萦为菟丝。有身不得代姑死，哭作松声风雨起。力拔松兮一千尺，击贼轻与蔗竿似。松兮莫作老龙飞，妾与姑魂长在此。
拂霓裳·从西宁使君乞白鹇
作者：屈大均
朝代：清
体裁：词

爱泷西。美人为政凤来栖。闲客好，几群飞近讼堂低。雪衣称白雉。金尾笑山鸡。向清溪。乞双双，分我媚中闺。怜伊皎洁，从不点、落花泥。香翅上，分明黑白万丝齐。雌雄良友似，出入小童携。置兰畦。纵开笼、放去不曾迷。
招梁器圃
作者：屈大均
朝代：清

罗浮四百玉芙蓉，上有飞桥跨两峰。君爱麻姑台上月，归来莫待海门钟。山山雪里肉芝肥，之子春深尚不归。长恨铁桥峰下水，东西分作两泉飞。
招梁器圃·其一
作者：屈大均
朝代：清
体裁：七言绝句

罗浮四百玉芙蓉，上有飞桥跨两峰。君爱麻姑台上月，归来莫待海门钟。
招梁器圃·其二
作者：屈大均
朝代：清
体裁：七言绝句

山山雪里肉芝肥，之子春深尚不归。长恨铁桥峰下水，东西分作两泉飞。
招黄山汪子扶晨
作者：屈大均
朝代：清

紫霞春片寄来新，慰我高堂八十人。山水不知为道苦，莺花亦笑著书贫。月明天外元非物，云落人间即是尘。魂梦正牵梅旅客，几时来访石门津。桃花潭水似情人，流出霞山万古春。金粟至今为太白，青莲自昔爱汪伦。诗于黄海辞多怪，酒是潜溪味更真。渺渺烟波愁不见，珊瑚千尺待垂纶。
招黄山汪子扶晨·其一
作者：屈大均
朝代：清
体裁：七言律诗

紫霞春片寄来新，慰我高堂八十人。山水不知为道苦，莺花亦笑著书贫。月明天外元非物，云落人间即是尘。魂梦正牵梅旅客，几时来访石门津。
招黄山汪子扶晨·其二
作者：屈大均
朝代：清
体裁：七言律诗

桃花潭水似情人，流出霞山万古春。金粟至今为太白，青莲自昔爱汪伦。诗于黄海辞多怪，酒是潜溪味更真。渺渺烟波愁不见，珊瑚千尺待垂纶。
拜三闾大夫墓
作者：屈大均
朝代：清
体裁：五言律诗

三闾蝉蜕后，玉佩葬湘川。披发重华侧，扬灵太乙前。墓田滋杜若，宗国委寒烟。词赋开苗裔，千秋哀怨传。
拟古
作者：屈大均
朝代：清
体裁：古风

人生无百年，命在呼吸间。长风飘落叶，一去不复还。人鬼互相送，阴阳不少閒。天地岂不仁，人物自相残。吁嗟世道丧，吾生日已艰。寥寥含道腴，所润惟容颜。甘肥久已绝，蔬食馀一箪。回也日闭户，禹稷同心肝。
拾禾
作者：屈大均
朝代：清
体裁：五言律诗

拾禾田妇满，争稻野凫多。早恨咸潮浸，迟忧白露过。蓼花阴古渡，菰叶乱寒河。更欲携渔具，乘秋涉海波。
持蔬轩作
作者：屈大均
朝代：清

月出雨犹滴，微光似在林。虫寒声渐小，不忍到愁心。蟋蟀寒相语，声声有所思。思君似初月，相照未多时。白云不出户，为我含精华。所恐风吹去，离离成海霞。芙蓉白复红，向暮解还童。更拒秋霜甚，凝妆在月中。猗彼幽兰花，春黄而秋紫。颜色能随时，所以媚君子。花叶皆有香，乃可持为佩。幽幽君子心，非兰无所爱。
持蔬轩作·其一
作者：屈大均
朝代：清
体裁：五言绝句

月出雨犹滴，微光似在林。虫寒声渐小，不忍到愁心。
持蔬轩作·其三
作者：屈大均
朝代：清
体裁：五言绝句

白云不出户，为我含精华。所恐风吹去，离离成海霞。
持蔬轩作·其二
作者：屈大均
朝代：清
体裁：五言绝句

蟋蟀寒相语，声声有所思。思君似初月，相照未多时。
持蔬轩作·其五
作者：屈大均
朝代：清
体裁：五言绝句

猗彼幽兰花，春黄而秋紫。颜色能随时，所以媚君子。
持蔬轩作·其六
作者：屈大均
朝代：清
体裁：五言绝句

花叶皆有香，乃可持为佩。幽幽君子心，非兰无所爱。
持蔬轩作·其四
作者：屈大均
朝代：清
体裁：五言绝句

芙蓉白复红，向暮解还童。更拒秋霜甚，凝妆在月中。
挂席
作者：屈大均
朝代：清
体裁：五言律诗

青东吹挂席，舟拔一峰高。烟雨生魂梦，风波失羽毛。但能长袯襫，不敢恨蓬蒿。游侠胡为者，徒令愧宝刀。
挽王安生
作者：屈大均
朝代：清

雄臣驰骛日，慷慨咏扶风。赴节人谁力，谋军尔匪躬。千笳沉白帝，一矢落冥鸿。遂使王孙草，迷离朔漠东。飘零军祭酒，老向雁门营。北海羝难语，南枝鹊易惊。鲁连无玉貌，辅嗣有金声。潦倒笙歌里，何知后世名。寿命非金石，边州历苦辛。怜才多走卒，洒泪更羁臣。龙性驯何补，松枝脆有因。遗音幸不坠，骚雅与同伦。
挽王安生·其一
作者：屈大均
朝代：清
体裁：五言律诗

雄臣驰骛日，慷慨咏扶风。赴节人谁力，谋军尔匪躬。千笳沉白帝，一矢落冥鸿。遂使王孙草，迷离朔漠东。
挽王安生·其三
作者：屈大均
朝代：清
体裁：五言律诗

寿命非金石，边州历苦辛。怜才多走卒，洒泪更羁臣。龙性驯何补，松枝脆有因。遗音幸不坠，骚雅与同伦。
挽王安生·其二
作者：屈大均
朝代：清
体裁：五言律诗

飘零军祭酒，老向雁门营。北海羝难语，南枝鹊易惊。鲁连无玉貌，辅嗣有金声。潦倒笙歌里，何知后世名。
捕蟹辞
作者：屈大均
朝代：清

捕蟹三沙与四沙，秋来乐事在渔家。随潮上下茭塘海，艇子归时月欲斜。紫蟹迎潮复送潮，纷纷衔穗上兰桡。蟹黄应月秋逾美，乱掷金钱向市桥。匡螯初蜕及秋肥，母蟹膏多肉蟹稀。饱食沙田霜降稻，潮乾拾得满船归。虎门潮水接牂牁，春淡秋咸蟹总多。水肉金膏随月满，精华更奈稻花何。扶胥多蟹况霜天，不独河豚甲海鲜。春蜕何如秋蜕好，拾来螯跪软于绵。雪螺霜蟹总甘香，璅？羹清味更长。家在郁江多海错，平生不愧打鱼郎。
捕蟹辞·其一
作者：屈大均
朝代：清
体裁：七言绝句

捕蟹三沙与四沙，秋来乐事在渔家。随潮上下茭塘海，艇子归时月欲斜。
捕蟹辞·其三
作者：屈大均
朝代：清
体裁：七言绝句

匡螯初蜕及秋肥，母蟹膏多肉蟹稀。饱食沙田霜降稻，潮乾拾得满船归。
捕蟹辞·其二
作者：屈大均
朝代：清
体裁：七言绝句

紫蟹迎潮复送潮，纷纷衔穗上兰桡。蟹黄应月秋逾美，乱掷金钱向市桥。
捕蟹辞·其五
作者：屈大均
朝代：清
体裁：七言绝句

扶胥多蟹况霜天，不独河豚甲海鲜。春蜕何如秋蜕好，拾来螯跪软于绵。
捕蟹辞·其六
作者：屈大均
朝代：清

雪螺霜蟹总甘香，璅？羹清味更长。家在郁江多海错，平生不愧打鱼郎。
捕蟹辞·其六
作者：屈大均
朝代：清
体裁：七言绝句

雪螺霜蟹总甘香，璅�羹清味更长。家在郁江多海错，平生不愧打鱼郎。
捕蟹辞·其四
作者：屈大均
朝代：清
体裁：七言绝句

虎门潮水接牂牁，春淡秋咸蟹总多。水肉金膏随月满，精华更奈稻花何。
换巢鸾凤·蒲衣折梅归饷赠之
作者：屈大均
朝代：清
体裁：词

多折瑶芳。要持归镜侧，插满鬘旁。乳莺初弄粉，媚蝶早收香。多情天肯念王昌。故教换巢，雌雄一双。教徐淑，再娇小、复归仙掌。欢畅。春自享。亲鼓凤琶，檀口催低唱。石帚香词，玉田清曲，都在鹍鸡弦上。新制弹头百千篇，雪儿心慧能幽赏。帘帏边，许花翁，每聆飞响。
捣练子
作者：屈大均
朝代：清
体裁：词

春欲去，去天涯。片片残红似落霞。蝴蝶飞过蝴蝶草，鹧鸪啼上鹧鸪花。
授经耿参藩署中值其生辰诗以为寿
作者：屈大均
朝代：清
体裁：七言律诗

白鹇亦作诸侯客，朱萼堪为处子师。张仲频来因孝友，徐襄长在更容仪。无为岂敢言黄老，有位须教诵素丝。介福喜从王母受，堂前同庆月华迟。
探春令
作者：屈大均
朝代：清
体裁：词

一春春暖似春寒，值炎州多雪。喜海棠、开出枝枝铁。蚤催得、芳菲节。晓风频遣黄莺舌。向愁人先说。说玉杯满酌，琵琶洲上，沉醉娟娟月。
掩扉
作者：屈大均
朝代：清
体裁：七言绝句

半掩山扉及昼长，登高不赴小重阳。三真六草教儿女，写尽秋林叶叶霜。
插木棉
作者：屈大均
朝代：清
体裁：古风

乱插木棉乘大雨，无根易长珊瑚树。一枝一干似人长，明岁花如木笔吐。花比辛夷更大朵，开时半天红似火。纷纷赤玉杯，争向怀中堕。拾来堆成霞，狼藉芙蓉砂。苔阶扫不尽，萎谢仍芬葩。生长南州盛炎德，纯丹表里含光华。朱颜无命易憔悴，弃捐岂敢辞泥沙。
揽镜
作者：屈大均
朝代：清
体裁：五言绝句

莫即叹飞蓬，醇醪更养蒙。秋花应似汝，老作雁来红。
携公新栖仙掌峰诗以赠之
作者：屈大均
朝代：清

大士何年至，禅房此净居。长留仙掌在，定是散花馀。具体同西华，骈枝出太虚。参差霞色映，君爱削葱疏。七星岩壑外，一朵水芙蓉。亦有仙人掌，何如玉女峰。磬声惊乱叶，棋响落长松。云卧吾将汝，年年紫翠重。一路从天井，螺旋出白云。飞花床上乱，瀑水掌中分。入定宜蝉响，閒行及鹿群。莫教人看奕，仙日易斜曛。石琢楸枰好，泠泠暖玉敲。声兼松子落，影与竹阴交。步处花随杖，斋时鸟下巢。橘中吾欲隐，可许共烟梢。
携公新栖仙掌峰诗以赠之·其一
作者：屈大均
朝代：清
体裁：五言律诗

大士何年至，禅房此净居。长留仙掌在，定是散花馀。具体同西华，骈枝出太虚。参差霞色映，君爱削葱疏。
携公新栖仙掌峰诗以赠之·其三
作者：屈大均
朝代：清
体裁：五言律诗

一路从天井，螺旋出白云。飞花床上乱，瀑水掌中分。入定宜蝉响，閒行及鹿群。莫教人看奕，仙日易斜曛。
携公新栖仙掌峰诗以赠之·其二
作者：屈大均
朝代：清
体裁：五言律诗

七星岩壑外，一朵水芙蓉。亦有仙人掌，何如玉女峰。磬声惊乱叶，棋响落长松。云卧吾将汝，年年紫翠重。
携公新栖仙掌峰诗以赠之·其四
作者：屈大均
朝代：清
体裁：五言律诗

石琢楸枰好，泠泠暖玉敲。声兼松子落，影与竹阴交。步处花随杖，斋时鸟下巢。橘中吾欲隐，可许共烟梢。
携姬游华山赋赠
作者：屈大均
朝代：清
体裁：五言律诗

谁知玉井里，亦复有鸳鸯。玉女洗头罢，莲花无数香。更怜毛女好，于此素琴张。风捲水帘雪，愁卿罗袂凉。
携晁四美人出雁门关送锡鬯至广武
作者：屈大均
朝代：清
体裁：七言律诗

不觉沙场白日寒，美人一路拥雕鞍。欲教游子千觞尽，莫使明妃一曲残。此夕襟怀开广武，明朝涕泪落桑乾。琵琶若换青骢去，那得红颜生羽翰。
摄山秋夕作
作者：屈大均
朝代：清
体裁：古风

秋林无静树，叶落鸟频惊。一夜疑风雨，不知山月生。松门开积翠，潭水入空明。渐觉天鸡晓，披衣念远征。
摇落
作者：屈大均
朝代：清

摇落见乔木，黄含叶叶烟。无多秋色外，一半夕阳边。鸡犬村村稻，牛羊处处田。丈人知有客，归及月明前。一夕江枫树，清霜叶叶流。红令秋有色，黄使客多愁。鸿雁又将至，菰蒋何处求。无归当岁暮，不忍写离忧。
摇落·其一
作者：屈大均
朝代：清
体裁：五言律诗

摇落见乔木，黄含叶叶烟。无多秋色外，一半夕阳边。鸡犬村村稻，牛羊处处田。丈人知有客，归及月明前。
摇落·其二
作者：屈大均
朝代：清
体裁：五言律诗

一夕江枫树，清霜叶叶流。红令秋有色，黄使客多愁。鸿雁又将至，菰蒋何处求。无归当岁暮，不忍写离忧。
摊破浣溪沙
作者：屈大均
朝代：清
体裁：词

莫怪匆匆是落花。春来谁得久繁华。蝴蝶不知寒食后，向谁家。白发自教成暮雪。红颜不解作朝霞。送尽多情江上客，一琵琶。
摘红英·落花
作者：屈大均
朝代：清
体裁：词

朝烟泣。暮烟湿。飞飞争向钩帘入。收香蜕。兼红泪。煎取黄沉，贪惊精气。当阶立。春纤拾。露多不惜沾裙褶。游丝系。风摇曳。裙可留仙，月华多制。
摸鱼儿·与友人别
作者：屈大均
朝代：清
体裁：词

放兰舟、溯江西上，渺茫云树何处。天涯相见频相别，同作水边风絮。春欲去，恨故苑、莺花总付烟和雨。离情罢诉！教夜半啼鹃、声声向月，为写此愁苦。思重会，定在吴阊古渡，吹箫城下应许。英雄失路皆无策，渐使浣纱怜汝。君莫取，鸿鹄在、他时自有凌霄羽。功名粪土！且满酌霜醪，还携渔艇，共醉白苹渚。
摸鱼儿·柬友
作者：屈大均
朝代：清
体裁：词

送春帆、圣湖归好，苦寒还欲君驻。消魂一路多烟草，况复乱丝风絮。谁为主。蒹菼际、雕胡但向渔人取。流莺未老。且花卧浮丘，月吟香濑，嬉尔小儿女。王孙志，一剑纵横未许。屠沽休说欺汝。江山一任无人管，自有几只鸥鹭。君莫去。还就我、扶胥北岸题诗处。低斟桂露。待兰畹编成，玉杯书毕，始问庾关路。
摸鱼子·寄秀水周青士缪天自
作者：屈大均
朝代：清
体裁：词

记当年、落花门径，峭帆三度来往。分襟忽尔经离乱，且喜故人无恙。心不忘。凉月夜、衔书数把朱鹇放。邻姬两两。恨嬉戏相逢，明驼负去，留尔在菰蒋。鸳鸯好，咫尺姑胥在望。包山争列屏障。新词多少渔家子，可有雪奴低唱。三白荡。多巨口鲈鱼，泼刺乘春涨。何时见饷。与范蠡香莼，越王醉李，置我北堂上。
擂茶歌
作者：屈大均
朝代：清
体裁：古风

东官土风多擂茶，松萝茱萸兼胡麻。细成香末入铛煮，色如乳酪含井华。女儿一一月中兔，日持玉杵同虾蟆。又如罗浮捣药鸟，玎珰声出三石洼。拂曙东邻及西舍，纤手所作喧家家。以淘粳饭益膏滑，不用酒子羹鱼虾。味辛似杂贲隅桂，浆清绝胜朱崖椰。多饮往往愈腹疾，不妨生冷长浮瓜。我来莞中亦嗜此，岕菘欲废春头芽。故人饷我日三至，丝绳玉壶提童娃。为君餍饫当湩酪，力法归教双鬟丫。
攀枝花
作者：屈大均
朝代：清

朵朵天边发，烧云是木棉。丹楼开十二，玉女笑三千。瓣里巢红翠，须间吐紫烟。越王烽火树，多在祝融前。朵朵争红日，枝枝作烛龙。炙天光尽煖，映水色还浓。不叶珊瑚似，全花彩翠封。年年春二月，先发海边峰。枝枝将海日，吐纳在朝霞。自是炎天德，全钟大绛花。香薰南海帝，红映越人家。么凤纷无数，须边立不斜。
攀枝花·其一
作者：屈大均
朝代：清
体裁：五言律诗

朵朵天边发，烧云是木棉。丹楼开十二，玉女笑三千。瓣里巢红翠，须间吐紫烟。越王烽火树，多在祝融前。
攀枝花·其三
作者：屈大均
朝代：清
体裁：五言律诗

枝枝将海日，吐纳在朝霞。自是炎天德，全钟大绛花。香薰南海帝，红映越人家。么凤纷无数，须边立不斜。
攀枝花·其二
作者：屈大均
朝代：清
体裁：五言律诗

朵朵争红日，枝枝作烛龙。炙天光尽煖，映水色还浓。不叶珊瑚似，全花彩翠封。年年春二月，先发海边峰。
放歌别戴十一
作者：屈大均
朝代：清
体裁：古风

今朝春暖桃花多，为君张宴烹明驼。酒酣慷慨高唱发，死生有命奈谁何。王孙当日出裤下，含羞忍耻非无故。北溟鱼起须扶摇，南山豹变繇烟雾。君今贫贱何须愁，才气无双天所留。庄蹻人肝可分食，伯夷薇蕨且莫忆。隐忍终酬国士知，深沉不必时人识。纷纷天下无贤良，豺虎皆化为侯王。我今挽弓三石强，欲射不射心徬徨。徬徨兮何极，临歧泪沾臆。王陵有母发垂白，遇难不能供子职。知君肝胆如青天，甘肥可托供朝夕。鹜鸟将搏先戢翼，圣人将动必愚色。丈夫所患独无身，我今且就朱家匿。
放歌行为潘子寿
作者：屈大均
朝代：清
体裁：古风

丈夫五十发未白，痛饮狂歌真可惜。神仙富贵两蹉跎，徒作诸侯一宾客。尉佗城南十月时，梅花开早菊花迟。与君往往谈王霸，笑杀当垆娇女儿。我在山中无素业，清高亦与屠沽接。道成不肯居神仙，气使翻然作游侠。英雄自古一浮云，求道应从鸾鹤群。有金且买东方妾，有酒且醉信陵君。纵心写意无不可，声色之中知是我。天生我辈自长生，不似二豪为蜾裸。